JPA kaji waktu kerja 4 hari seminggu

Jabatan Perkhidmatan Awam (JPA) menubuhkan satu pasukan khas untuk mengkaji pelaksanaan waktu kerja empat hari seminggu berikutan permintaan menyeluruh daripada pelbagai pihak.

Ketua Pengarah JPA Datuk Seri Mohd Shafiq Abdullah berkata tindakan itu dibuat kerana terdapat tuntutan daripada beberapa pihak yang inginkan kerajaan melihat perkara berkenaan dengan lebih terperinci.

“Pasukan itu akan menyelidik bagi pihak kerajaan sektor mana, serta waktu kerja maksimum dan minimum berdasarkan Akta Kerja 1955, sebelum membuat keputusan,” katanya kepada pemberita selepas melancarkan modul integriti penguatkuasaan (MIP) di Institut Integriti Malaysia (IIM) hari ini.

Menurut Bernama, Mohd Shafiq berkata untuk melaksanakan waktu bekerja empat hari seminggu itu, banyak perkara perlu diperhalusi kerana bidang pekerjaan yang ada sekarang ini sudah pelbagai selain jumlah hari bekerja dan masa rehat yang perlu diteliti.

“Dahulu beberapa negara di Eropah juga pernah melaksanakan cuti empat hari seminggu ini tetapi mengikut bidang kerja yang tertentu sahaja,” katanya sambil menegaskan kajian itu tidak akan mengambil masa yang lama.

Isu terbabit mula menjadi perhatian masyarakat apabila pada awal bulan ini sebanyak 70 syarikat melibatkan 3,000 pekerja di United Kingdom melaksanakan sistem bekerja empat hari seminggu namun masih menerima gaji penuh untuk sebulan.

Berhubung MIP, Mohd Shafiq berkata ia adalah usaha untuk meningkatkan kefahaman, penghayatan dan pembudayaan pegawai penguat kuasa di negara ini mengenai integriti.

“Ia juga menjadi medium penyumbang dalam memantapkan penerapan dan pengamalan nilai-nilai murni integriti dan tadbir urus yang baik dalam jentera pentadbiran kerajaan,” katanya.


China mungkin tidak benarkan Jho Low balik Malaysia, kata Justo

Ahli perniagaan dalam pelarian, Low Taek Jho atau lebih dikenali sebagai Jho Low mungkin tidak dibenarkan pulang bagi berdepan pendakwaan di Malaysia.

Pendedah maklumat skandal 1Malaysia Development Berhad (1MDB), Xavier Justo berkata Jho Low tiada tempat lain untuk tinggal selain China.

“Dia mungkin di China. Saya fikir tiada tempat yang lain yang dia boleh tinggal. Jika dia tinggalkan China, dia akan ditahan di hampir semua negara (yang dia pergi).

“Dia seharusnya berada di Malaysia, dihukum di Malaysia. Tetapi saya tak lihat kenapa China akan membenarkannya tinggalkan negara itu. Untuk membuatkan (Perdana Menteri, Datuk Seri) Anwar (Ibrahim) gembira dan demi kebaikan Malaysia?

“Saya tak fikir mereka akan benarkan seorang ahli perniagaan yang membuat urus niaga utama dengan eksekutif peringkat tinggi China untuk pulang ke Malaysia dan dedahkan apa yang dia lakukan di sana. Tiada sebab untuk menjustifikasikannya. Tapi saya harap saya silap,” katanya kepada pemberita di sebuah forum semalam, lapor Malaysiakini.

Sebelum ini Al Jazeera yang memetik seorang jurucakap SPRM berkata Jho Low dan beberapa individu yang dikehendaki berhubung skandal 1MDB itu kini berada di Macau, China.

Sementara pengarang bersama buku skandal 1MDB, Bradley Hope pula yakin Jho Low kini diletakkan dalam tahanan rumah di Shanghai.

Notis Merah terhadap Jho Low dilulus dan dikeluarkan oleh Interpol pada 2018.

Justo meninggalkan Petrosaudi International pada 2011, dua tahun selepas syarikat itu menerima SS$1 bilion daripada usaha sama dengan 1MDB.

Ketika itu, dia turut menambil salinan emel yang disifatkannya sebagai “insurans”.

Dia kemudian memberikan maklumat dalam emel tersebut kepada editor Sarawak Report Clare Rewcastle Brown dan seorang tokoh media di Malaysia selepas Petrosaudi gagal membayar AS$2 juta (RM9 juta) yang didakwanya sebagai tunggakan miliknya.

Dia dipenjarakan di Thailand pada Ogos 2015 selepas dilaporkan mengaku ke atas pendakwaan mengugut Petrosaudi. Jenayah itu didakwa dilakukan pada 2013.


Shahidan ajak rakyat Perlis tolak BN, sokong calon Perikatan Nasional

Bekas ahli Parlimen Barisan Nasional (BN) Datuk Seri Shahidan Kassim mengajak rakyat Perlis mengundi calon Perikatan Nasional (PN) dalam Pilihan Raya Umum Ke-15 (PRU-15) 19 November ini.

Pemimpin veteran UMNO itu yang bertanding atas tiket PN bagi kerusi Parlimen Arau juga mengajak rakyat negeri itu tidak mengundi BN yang membawa calon dari luar negeri itu, termasuk di Parlimen Padang Besar, serta Arau.

Menurutnya, ia bagi membuktikan penduduk di Perlis mampu diketengahkan terutama dalam kepimpinan di peringkat kawasan bukannya calon yang sering ‘berpindah-randah’.

“Orang Arau, saya minta pilih calon tempatan… termasuk di Padang Besar… calon dari KL (BN)… yang di Arau (BN letak) calon daripada Pulau Pinang.

“Orang Perlis pun ramai pemimpin, ramai tokoh hebat dan berwibawa, elok pilih calon tempatan, sebab calon luar seringkali datang dan pergi. Kalau dia (orang luar yang bertanding di Perlis) hebat, bertandinglah tempat sendiri… kenapa cari tempat orang?,” katanya.

Beliau berkata demikian ketika ditemui media selepas Proses Penamaan Calon Parlimen Arau di Dewan Harumanis, Politeknik Tuan Syed Sirajuddin di Arau hari ini (Sabtu, 5 November 2022).

Dalam pada itu, Shahidan menzahirkan keyakinan bahawa beliau dan calon Perikatan Nasional di kesemua DUN dalam Parlimen Arau akan menang.

Katanya, ia sekali gus membawa kepada perubahan kerajaan baharu dengan jangkaan tiga lagi DUN di Parlimen Kangar serta beberapa DUN dalam Parlimen Padang Besar, berjaya dirampas.

Secara berseloroh, Pengerusi PN Perlis yang juga calon DUN Sanglang, Mohd Shukri Ramli bermungkinan akan dipilih menjadi Menteri Besar yang baharu sekiranya sasaran itu berjaya dicapai.

“Di Arau, lima DUN, saya yakin kita menang dan Parlimen (ini juga) kita menang. Di Perlis kita akan menang dengan cemerlang, kita jangka dapat tiga kerusi daripada Kangar, (dengan itu) sudah boleh perintah negeri. Cikgu Shukri bakal jadi MB, (20 November boleh) menghadap Tuanku,” katanya.

Terdahulu, Parlimen Arau yang disebut-sebut sebagai salah satu kerusi panas bagi Pilihanraya Umum ke-15 (PRU-15) bakal menyaksikan pertandingan tiga penjuru membabitkan calon daripada Perikatan Nasional, BN dan PH.

Ketiga-tiga calon berkenaan adalah penyandang kerusi itu, Datuk Seri Shahidan Kassim yang kini bertanding atas tiket PN, Datuk Rozabil Abdul Rahman (BN) dan calon berusia 28 tahun yang ditampilkan Pakatan Harapan, Fathin Amelia Fazlie.

Pengumuman itu dibuat pada jam 12.15 tengahari oleh Pegawai Pengurus Pusat Penamaan Calon Parlimen Arau, Abdul Malek Hassan.


Undian media sosial : DAP tak mampu tarik undi Melayu

Rata-rata pengguna di media sosial berpandangan DAP tidak mampu untuk menarik undi orang Melayu terhadap parti itu, lapor Sinar Harian.

Berdasarkan undian di laman Instagram akhbar itu yang diadakan dalam tempoh 24 jam bermula jam 2 petang Ahad mendapati 74 peratus daripada 1,123 yang mengundi tidak bersetuju, 14 peratus bersetuju manakala lapan peratus mengatakan tidak pasti.

Lima peratus pula memberi pendapat mungkin DAP mampu untuk menarik undi orang Melayu terhadap parti itu.

Sementara undian di laman Twitter pula menunjukkan peratusan yang sama iaitu sebanyak 42 peratus bersetuju dan tidak bersetuju manakala sembilan peratus; mungkin selain tujuh peratus lagi tidak pasti mengenai kenyataan bahawa DAP mampu menarik undi orang Melayu.

Sebelum ini Presiden UMNO, Datuk Seri Ahmad Zahid Hamidi mengakui sukar untuk mengubah ‘pegangan’ penyokong untuk menerima kehadiran DAP sebagai rakan sekutu dalam kerajaan perpaduan hari ini namun katanya ia tidak mustahil dilakukan.

Kata Zahid, hal ini kerana perspektif negatif itu telah diterapkan sejak 22 tahun lalu oleh kepimpinan terdahulu semasa memerintah negara.

Malah Zahid berkata, pengundi UMNO boleh menggunakan konsep sama ketika menyokong dan mengundi calon MCA pada pilihan raya sebelum ini, untuk menyokong calon daripada DAP.

Jelasnya, atas dasar kebersamaan kaedah itu boleh digunakan untuk memilih calon dalam parti kerajaan perpaduan.

Sebelum ini, Ahli Majlis Kerja Tertinggi UMNO, Datuk Seri Ahmad Maslan dilaporkan berkata pengundi UMNO perlu memilih calon daripada kerajaan perpaduan pada pilihan raya negeri (PRN) tanpa mengira calon tersebut daripada parti mana termasuk DAP.

Menurutnya, gesaan tersebut bukan atas nama parti tertentu sebaliknya atas nama kerajaan perpaduan serta titah Yang di-Pertuan Agong dalam menjaga kestabilan politik negara.

Ia disusuli seruan Setiausaha Publisiti Kebangsaan DAP, Teo Nie Ching yang turut menyeru ahli dan penyokong DAP memberi sokongan dan undi kepada calon UMNO pada PRN di enam buah negeri nanti.


Kes baharu semalam turun ke paras terendah sejak Jun, tiga kematian

Jumlah jangkitan baharu Covid-19 dalam tempoh 24 jam semalam (Ahad, 11 September 2022) turun ke paras terendah sejak Jun lalu apabila mencatat 1,483 kes, berbanding 1,971 kes yang direkodkan pada Sabtu.

Kali terakhir jumlah kes harian terendah dicatatkan pada 7 Jun lalu iaitu sebanyak 1,128 kes, diikuti 5 September (1,486 kes), menurut data laman Github Kementerian Kesihatan (KKM) yang dikemas kini pagi ini.

Jumlah itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,805,107 kes, dengan 4,742,488 pesakit telah sembuh, termasuk 2,090 pesakit pulih semalam.

Daripada jumlah jangkitan baharu semalam, 1,022 kes melibatkan individu yang telah menerima suntikan dos penggalak vaksin Covid-19, diikuti 298 kes (penerima dua dos); 158 kes (individu tidak divaksinasi); dan lima kes (individu yang belum lengkap divaksinasi).

KKM juga memaklumkan sehingga kini, sebanyak 26,339 kes masih aktif, turun lagi berbanding 26,949 yang dicatat pada Sabtu.

Jumlah itu termasuk, 25,021 pesakit yang masih menjalani kuarantin di rumah (25,648 pada Sabtu); dan lapan pesakit ditempatkan di PKRC, sama seperti pada Sabtu.

Jumlah pesakit yang dirawat di hospital bagaimanapun naik sedikit kepada 1,241, berbanding 1,224 pesakit pada Sabtu, manakala 68 pesakit dimasukkan ke unit rawatan rapi (69 pada Sabtu), dengan 48 daripadanya memerlukan alat bantuan pernafasan (49 pada Sabtu).

Data laman sesawang CovidNOW pula menunjukkan dalam tempoh minggu ini, individu berusia 18 hingga 29 tahun paling ramai menyumbang kepada kes baharu iaitu membabitkan 3,929 kes.

Berikut adalah kes sepanjang minggu ini mengikut kategori umur:

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan tiga pesakit meninggal dunia akibat komplikasi Covid-19 semalam, termasuk satu kematian di luar fasiliti kesihatan atau kes brought in death (BID).

Dua kes kematian itu dilaporkan di Johor, termasuk satu BID, dan satu kes di Terengganu.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,280 kes, termasuk 7,710 kes BID.

Sementara itu, KKM juga melaporkan sejak Program Imunisasi Covid-19 Kebangsaan (PICK) dilancarkan 24 Februari tahun lalu hingga semalam lebih 72.30 juta dos vaksin telah diberikan kepada populasi Malaysia, termasuk rakyat asing.

Daripada jumlah itu, 28,097,137 melibatkan dos pertama; 27,500,669 (doa kedua); 16,225,084 (dos penggalak pertama); dan 483,961 (dos penggalak kedua).


Pakar jangka harga barang naik 10%, tapi Rafizi hanya main data

Pakar ekonomi dari Universiti Tun Abdul Razak, Prof Emeritus Dr Barjoyai Bardai menjangkakan harga barangan dan makanan akan melonjak sehingga 10 peratus pada 2023 berdasarkan kepada unjuran kadar inflasi yang dijangka meningkat kepada enam hingga tujuh peratus.

Ini kerana, menurut data Jabatan Perangkaan, harga makanan dan minuman pada November meningkat pada kadar 7.3 peratus berbanding 7.1 peratus bulan sebelumnya, dengan kadar inflasi pada empat peratus disebabkan kenaikan harga makanan terutama berasaskan ayam dan tepung.

Bank Negara Malaysia (BNM) pula memaklumkan, inflasi dijangka kekal tinggi 2023 berikutan tekanan permintaan dan kos, harga komoditi global akibat konflik di Ukraine dan gangguan bekalan berlarutan yang ketika ini ditangani oleh kawalan harga dan subsidi.

Sementara, Kementerian Ekonomi diterajui Timbalan Presiden PKR Rafizi Ramli pula hanya berjanji untuk membangunkan ekosistem berasaskan data-data harga dari seluruh negara untuk menyuntik keanjalan harga dan bekalan sebagai salah satu usaha mengawal inflasi di masa akan datang.

Tidak ada apa yang dirancang Rafizi untuk membantu rakyat yang bakal berdepan masalah ekonomi tahun ini, sebaliknya dia hanya meminta rakyat tidak membeli barang jika mahal, termasuk mengurangkan makan ayam.

Namun, jika harga barang dan inflasi terus meningkat, ia akan memberi kesan besar kepada pengguna terutama golongan B40 yang mempunyai pendapatan kurang RM2,000 sebulan.

Dr Barjoyai menjelaskan, kuasa membeli pengguna dijangka semakin berkurangan dan ia perlu ditangani segera kerana ia memaksa pengguna kurang berbelanja yang akan memperlahankan pertumbuhan ekonomi.

Menurut beliau, ia boleh ditangani dengan memperkenalkan bantuan kewangan kepada golongan yang terkesan sebagai langkah jangka pendek menghadapi peningkatan harga dan inflasi.

“Apabila harga barang meningkat, pengguna tidak mampu lagi nak beli barang dengan harga yang sama. Jadi, kerajaan perlu memastikan pengguna terutama yang berpendapatan kurang RM2,000 ada cukup makanan atas meja mereka.

“Kerajaan perlu memikirkan soal perlindungan sosial, contohnya, memperkenalkan skim tambahan pendapatan dengan bantuan antara RM100 hingga ke RM1,000 misalnya dengan peruntukan lebih RM50 bilion. Ini boleh menampung pendapatan pengguna,” katanya menurut Mingguan Malaysia hari ini (1 Januari 2023).

Katanya, peruntukan itu juga amat penting kerana kenaikan inflasi akan menyebabkan kadar dasar semalaman (OPR) dinaikkan lebih tinggi pada masa akan datang.

“Pada 2019, kadar OPR adalah 3.5 peratus. Ketika ini kadar OPR pada 2.75 dan dianggarkan ia akan dinaikkan sehingga 3.25 peratus. Ini akan menjadi beban kepada peminjam terutama yang membuat pembiayaan konvensional akan berubah manakala permintaan kereta dan rumah akan menurun malah bayaran ansuran akan berkurangan,” katanya.

Oleh itu, katanya, kerajaan perlu mengambil tindakan segera supaya pengguna tidak terjejas teruk dengan kenaikan harga dan inflasi dalam tempoh beberapa bulan akan datang.

“Ini kerajaan baharu tetapi mereka perlu segera melaksanakan dasar. Walaupun mereka perlukan masa untuk mengkaji, kerajaan perlu mempunyai matlamat jangka pendek untuk tangani isu ini dengan segera.

“Matlamat jangka pendek adalah menstabilkan harga dan memastikan barang sentiasa ada di pasaran. Matlamat jangka sederhana pula adalah menurunkan harga manakala matlamat jangka panjang adalah meningkatkan pendapatan pengguna, itu paling penting.

“Kalau kawal harga tapi pendapatan tak meningkat, pengguna akan kecewa kerana tak ada apa-apa perubahan terhadap kos sara hidupnya,” katanya.


Gara-gara Zahid: Jika Kerajaan Pusat bertukar, Johor juga bertukar

Kedudukan kerajaan negeri Johor di bawah pimpinan UMNO ibarat ‘di hujung tanduk’ susulan tindakan Presiden parti Datuk Seri Ahmad Zahid Hamidi yang tidak memikir kesan sampingan setelah mengisytiharkan menarik balik sokongan kepada kerajaan Perikatan Nasional (PN) dan Perdana Menteri (PM) Tan Sri Muhyiddin Yassin.

Tindakan Zahid – tanpa restu akar umbi UMNO dengan harapan kerajaan PN di peringkat Pusat tumbang apabila PM meletak jawatan – ternyata meleset, malah ia kini memberi kesan kepada kerajaan Johor dipimpin Datuk Hasni Mohammad.

Zahid kini dilihat tersepit apabila kenyataannya pada awal pagi Khamis lalu bahawa UMNO menarik balik sokongan terhadap PN dan PM, tidak dipedulikan pemimpin peringkat negeri, sebaliknya hanya Majlis Tertinggi (MT) yang menyokong, itupun selepas dipaksa, sebagaimana dikatakan Ahli MT Datuk Seri Tajuddin Abdul Rahman bahawa mereka seolah-olah didesak.

Keengganan pemimpin negeri melayan pendirian Zahid itu boleh dilihat apabila kerajaan negeri Johor sehingga kini masih mengekalkan Ahli Dewan Undangan Negeri (Adun) Bersatu membarisi kerusi Exco.

Mereka ialah Adun Puteri Wangsa, Mazlan Bujang; Adun Bukit Permai, Tosrin Jarvanthi Adun Tenang, Mohd Solihan Badri, dan Adun Larkin (Tanjong Puteri), Datuk Mohd Izhar Ahmad.

Namun keadaan di Johor yang ketika ini mempunyai 29 kerusi gabungan kerajaan dan 27 lagi milik pembangkang – DAP dan PKR – boleh berubah sekiranya Zahid serta sekutunya terus menerus mendesak PM meletak jawatan.

Jika dua orang sahaja Adun Johor menarik sokongan kepada UMNO, maka Dewan Undangan Negeri (DUN) akan tergantung dan kerajaan UMNO tidak berfungsi. Apa lagi jika empat Adun Bersatu menarik balik sokongan itu sebagaimana dinyatakan oleh Adun Permas Datuk Seri Che Zakaria Mohd Salleh, semalam.

Che Zakaria semalam memberi amaran bahawa empat Adun Bersatu Johor sedia menarik balik sokongan mereka terhadap UMNO yang mengetuai kerajaan negeri, sekiranya desakan menukar kerajaan pada peringkat Pusat terus dilakukan.

“Kami ingatkan UMNO supaya berhenti daripada bermain politik, sekiranya Kerajaan Pusat bertukar maka kerajaan negeri di Johor juga akan bertukar.

“Bukan empat sahaja tetapi enam atau lebih Adun Bersatu sedia menarik sokongan. Jadi jangan main-main atau cuba berbuat sesuka hati semata-mata kerana mahu berkuasa.

“Jangan guna alasan kononnya ia dibuat demi rakyat tetapi sebaliknya ia demi kepentingan diri dan kuasa mereka. Jika benar berjuang untuk rakyat maka berhentilah berpolitik, tumpu dan selesaikan isu rakyat,” katanya.

Beliau berkata demikian sebagai mengulas desas-desus terdapat gerakan segelintir pemimpin UMNO yang mahu menubuhkan kerajaan baharu peringkat Pusat walaupun jawatan Timbalan Perdana Menteri sudah diberikan kepada parti itu.

Che Zakaria turut mengingatkan UMNO agar tidak terus menerus mendesak Muhyiddin meletak jawatan.

Katanya, desakan dibuat beberapa pemimpin UMNO itu mempunyai agenda tersendiri dan tidak mewakili keseluruhan parti berkenaan.

“Jangan perkotak-katikkan Perdana Menteri, kami tidak rela Presiden kami terus dipermainkan. Tan Sri Muhyiddin seperti getah dan orang yang memaksanya melepas jawatan seperti penukul.

“Semakin kerap penukul memukul getah semakin liat dan kuat getah itu malah penukul itu pula berbalik dan terkena muka sendiri. Kita harap pemimpin politik tumpu kepada masalah rakyat,” katanya.


Inflasi meningkat kepada 4.7 peratus pada Ogos, kata Bank Negara

Inflasi keseluruhan meningkat kepada 4.7 peratus pada Ogos 2022 daripada 4.4 peratus pada Julai, selaras dengan jangkaan pasaran, menurut Bank Negara Malaysia (BNM).

Bank pusat berkata inflasi teras meningkat kepada 3.8 peratus pada bulan tersebut berbanding 3.4 peratus pada bulan sebelumnya, lapor Bernama.

“Peningkatan ini sebahagian besarnya mencerminkan harga yang lebih tinggi untuk sewaan dan makanan di luar rumah.

“Walaupun inflasi tahunan lebih tinggi, 10 daripada 12 kategori Indeks Harga Pengguna (IHP) utama mencatatkan peningkatan bulan ke bulan yang sederhana,” menurut BNM dalam kenyataan hari ini.

Menurut bank pusat, pembiayaan bersih meningkat sebanyak 6.1 peratus pada akhir Ogos berbanding 5.3 peratus pada Julai, didorong oleh pertumbuhan yang lebih tinggi bagi pinjaman terkumpul (6.8 peratus; Julai: 5.9 peratus) dan bon korporat (4.3 peratus; Julai: 3.7 peratus).

Pinjaman isi rumah terkumpul meningkat sebanyak 6.5 peratus (Julai: 6.1 peratus) dalam keadaan pertumbuhan yang stabil merentas kebanyakan tujuan.

“Yang penting, pertumbuhan pengeluaran pinjaman mencerminkan pertumbuhan permohonan pinjaman yang mampan, terutamanya untuk pembelian rumah dan kereta,” katanya.

Bagi sektor perniagaan, pertumbuhan pinjaman terkumpul meningkat kepada 6.7 peratus (Julai: 5.9 peratus), didorong terutamanya oleh sektor perdagangan borong, perkilangan dan utiliti.

Mengikut segmen, aliran kredit khususnya kepada Perusahaan Kecil dan Sederhana terus tersedia, dengan pertumbuhan pinjaman terkumpul yang lebih tinggi pada 7.5 peratus (Julai: 6.6 peratus).

Bank pusat berkata keadaan kewangan global menjadi ketat apabila Rizab Persekutuan Amerika Syarikat (AS) menegaskan komitmennya untuk menurunkan inflasi AS meskipun jangkaan pertumbuhan AS lebih rendah.

“Bagaimanapun, pelarasan pasaran kewangan domestik kekal teratur dalam keadaan volatiliti pertukaran asing yang rendah dan jumlah dagangan yang mencukupi.

“Kadar hasil Bon Kerajaan Malaysia 10 tahun meningkat 10 mata asas (bps) seiring dengan kadar hasil bon Perbendaharaan AS 10 tahun yang lebih tinggi (45.4 bps),” katanya.

Mengenai ringgit, BNM berkata mata wang tempatan itu menurun nilai sebanyak 0.8 peratus berikutan nilai dolar AS yang terus kukuh, manakala FBM KLCI meningkat sebanyak 1.3 peratus, disokong oleh aliran masuk asing dan pertumbuhan Keluaran Dalam Negara Kasar suku kedua Malaysia yang lebih kukuh daripada jangkaan.

“Sistem perbankan terus mencatatkan kedudukan permodalan yang kukuh untuk menghadapi kemungkinan tekanan dan terus menyokong aliran kredit ke dalam ekonomi.

“Keadaan ini membolehkan beberapa bank mengekalkan pembayaran dividen pada bulan tersebut. Pada akhir Ogos, sistem perbankan mencatatkan lebihan penampan modal sebanyak RM126.7 bilion,” katanya.

Menurut BNM, daya tahan institusi perbankan terus disokong oleh kualiti aset yang kukuh dan nisbah pinjaman terjejas kasar dan bersih keseluruhan pada amnya kekal stabil, masing-masing pada 1.84 peratus (Julai: 1.85 peratus) dan 1.1 peratus (Julai: 1.2 peratus).

Nisbah perlindungan kerugian pinjaman (termasuk rizab pengawalseliaan) kekal pada tahap berhemat iaitu 113.7 peratus daripada pinjaman terjejas, dengan jumlah peruntukan mencakupi 1.8 peratus daripada jumlah pinjaman.

Setakat akhir Ogos, sistem perbankan mencatatkan jumlah peruntukan dan rizab pengawalseliaan sebanyak RM41.5 bilion, kata BNM.


Perintah berkurung di ESSZONE dilanjut hingga 22 Oktober

Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan sehingga 22 Oktober depan.

Pesuruhjaya Polis Sabah, Datuk Idris Abdullah, berkata perintah berkurung itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Menurutnya orang ramai yang tinggal di kawasan berkenaan dilarang menghampiri atau berada di kawasan diisytihar antara jam 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan, kumpulan yang menjalankan kegiatan Kidnapping For Ransom (KFR) dan kumpulan Abu Sayaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan hari ini menurut BH.

Idris berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya.


PRN Johor, PAS tunggu bubar dahulu baharu buat pendirian: Hadi

PAS menunggu sehingga Dewan Undangan Negeri (DUN) Johor dibubarkan terlebih dahulu sebelum membuat sebarang pendirian berhubung Pilihan Raya Negeri (PRN) yang dikatakan bakal diadakan nanti, kata Tan Sri Abdul Hadi Awang.

Presiden PAS itu berkata tidak akan membuat sebarang pendirian berhubung spekulasi PRN Johor yang dirancang mahu diadakan UMNO dalam masa terdekat ini, sebaliknya mengambil pendekatan tunggu dan lihat.

“Tunggu dia bubar (DUN) dulu. (Baru) keputusan akan diambil,” katanya selepas menyampaikan kuliah Jumaat di Masjid Rusila, Marang, hari ini menurut laporan Utusan Malaysia.

Mengulas lanjut, Hadi berkata sekiranya PRN tetap diadakan PAS sudah pasti akan mencalonkan calon-calon mereka seperti mana pilihan raya sebelum- sebelum ini.

“PAS akan bertanding. (PRN) Sarawak pun kita bertanding. Johor ni dekat lagi. PAS akan bertanding. Macam mana cara bertanding kita akan lihat dari masa ke semasa,” katanya.

Disoal sejauh mana PAS sudah memulakan perbincangan berhubung situasi politik terkini di Johor, Ahli Parlimen Marang itu berkata pihaknya tidak mengadakan apa-apa perbincangan kerana perkara itu hanya sekadar khabar angin.

“Sehingga ini kita tak bincangkan kerana benda belum berlaku. Hanya khabar angin,” katanya lagi.

Pada 25 Dis lalu, kerajaan Johor yang diketuai UMNO memaklumkan akan memantau keadaan semasa termasuk keperluan untuk mengadakan PRN berikutan hanya mempunyai kelebihan satu kerusi di DUN.

Desas-desus pembubaran DUN bagi memberi laluan kepada PRN Johor dalam masa terdekat semakin hangat diperkatakan sejak Ahli Dewan Undangan Negeri (ADUN) Kempas, Datuk Osman Sapian yang juga bekas Menteri Besar, meninggal dunia pada 21 Disember lalu.

Pelbagai spekulasi, termasuk dakwaan seorang ADUN dari blok kerajaan bakal menjadi wakil rakyat Bebas bagi memberi laluan kepada PRN juga bertiup kencang.

Namun Ahad lalu, ADUN Puteri Wangsa, Mazlan Bujang yang juga Exco Pendidikan, Penerangan, Warisan dan Budaya Johor, menafikan khabar angin bahawa beliau individu yang dikaitkan dengan dakwaan itu.

DUN Johor mempunyai 56 kerusi dengan agihan terkini adalah UMNO dan DAP masing-masing menyandang 14 kerusi, Bersatu (11), MIC (2), PAS (1), Amanah (6) dan PKR (7).

Kerajaan Johor memiliki majoriti tipis dengan 28 kerusi berbanding 27 kerusi pembangkang berikutan kematian ADUN Kempas.


Pelajar IPT diberi cuti 5 hari pulang mengundi

Kementerian Pengajian Tinggi (KPT) bersetuju memberi pelepasan selama lima hari bermula 17 November ini kepada pelajar untuk pulang menunaikan tanggungjawab masing-masing sebagai pengundi pada Pilihan Raya Umum ke-15 (PRU-15).

Perkara itu disahkan Ketua Pengarah Pendidikan Tinggi Prof Datuk Dr Husaini Omar selepas surat edaran mengenai pelepasan pelajar Institut Pengajian Tinggi (IPT) untuk pulang mengundi yang ditandatanganinya tular di media sosial hari ini.

Beliau ketika dihubungi Bernama pada Sabtu memaklumkan surat berkenaan telah diedarkan kepada semua IPT awam dan swasta termasuk Jabatan Pendidikan Politeknik dan Kolej Komuniti untuk tindakan lanjut.

“Surat tersebut adalah edaran kepada semua IPT bagi memberi pelepasan kepada pelajar untuk mengundi berdasarkan Undi 18. Kenyataan media berhubung perkara ini akan dikeluarkan nanti,” katanya.

Menurut surat bertarikh 21 Oktober itu, tarikh pelepasan bermula dari 17 hingga 21 November itu adalah tempoh yang mencukupi buat pelajar untuk membuat perjalanan pergi dan balik dari lokasi mengundi.

Surat berkenaan turut menyatakan semua kelas dan aktiviti pelajar semasa tempoh tersebut hendaklah ditangguhkan dan diadakan ke suatu tarikh lain.

Suruhanjaya Pilihan Raya (SPR) menetapkan hari pengundian bagi PRU-15 pada 19 November depan.


Menteri mahu bak kut teh dipromosi sebagai makanan warisan

Kementerian Pelancongan Seni dan Buday (MOTAC) mempertimbangkan bak kut teh untuk dimasukkan dalam senarai makanan warisan kebangsaan.

Bak kut teh merupakan hidangan sup tradisi tulang rusuk babi dimasak dengan herba tradisi yang popular dalam kalangan masyarakat Cina.

Menterinya, Datuk Seri Tiong King Sing berkata tidak menjadi isu untuk menjadikan bak ku teh sebagai makanan warisan kebangsaan kerana ia boleh menonjolkan menu tempatan kepada pengunjung luar.

“Saya akan maklumkan kepada pihak kementerian supaya isu ini dilihat secara serius. Sudah tentu jika bak kut teh babi, kita akan meminta orang bukan Islam mencubanya.

“Sebenarnya kini terdapat pelbagai variasi hidangan bak kut teh antaranya ayam, makanan laut dan kambing. Jika ramuannya halal, kita akan bagi untuk yang halal mencubanya,” katanya selepas merasmikan Bengkel Kelestarian Pembungkusan Makanan Warisan Asean dan pengkomersialan untuk warisan dunia di Universiti Putra Malaysia (UPM) di Serdang, hari ini.

Baru-baru ini, menu bak kut teh menjadi tumpuan di Dewan Rakyat apabila Ahli Parlimen Tebrau, Jimmy Puah Wee Tse membangkitkan soal usaha MOTAC untuk memastikan makanan tradisi rakyat Malaysia seperti nasi lemak, bak kut teh dan laksa diangkat martabat sebagai makanan kebangsaan.

Namun Ahli Parlimen Langkawi, Datuk Mohd Suhaimi Abdullah mempersoalkan kewajaran bak kut teh diangkat sebagai makanan kebangsaan.

Sementara itu, Timbalan Menteri Pelancongan, Khairul Firdaus Akbar Khan turut bersetuju untuk memasukkan setiap jenis makanan sebagai kategori makanan warisan memerlukan satu prospek makanan yang boleh dimakan oleh semua lapisan rakyat.


Usul bahas isu Sulu dibawa Shafie sekali lagi ditolak DUN Sabah

Ketua Pembangkang Dewan Undangan Negeri (DUN) Sabah, Datuk Seri Shafie Apdal sekali lagi dalam usahanya untuk membawa usul membahaskan isu tuntutan waris Kesultanan Sulu.

Usul tersebut yang dibawa sekali lagi ditolak Speaker DUN Sabah, Datuk Kadzim M Yahya yang menjelaskan penolakan itu dibuat mengikut peraturan tetap 23 A (23) mana-mana usul yang ditolak di bawah perenggan satu tidak boleh dikemukakan dan tidak boleh dibacakan dalam majlis mesyuarat.

“Maka permohonan (membahaskan semula) usul itu telah saya tolak dan saya telah sampaikan kepada yang berhormat (Shafie),” katanya dipetik laporan Astro Awani semasa Sidang DUN Sabah hari ini.

Terdahulu semula memulakan sesi pertanyaan-pertanyaan untuk jawapan lisan Aturan Urusan Mesyuarat Penggal Ketiga DUN Sabah ke-16, Shafie yang juga ADUN Senallang bangun dengan membawa peraturan tetap (standing order) 31.

Beliau yang juga Presiden Parti Warisan itu memaklumkan sudah menghantar permohonan semula meminta izin majlis membincang dan membahaskan mengenai keselamatan Sabah terhadap ancaman waris Kesultanan Sulu.

“Permohonan semula ini adalah untuk meminta izin membahaskan mengenai keselamatan bukan Sabah dan bukan mengenai Azerbaijan dan Mahkamah di Sepanyol tetap tentang keselamatan serta ancaman perkara ini kepada Sabah.

“Isu ini penting berkaitan nyawa. Jangan nanti berlaku kejadian di bumi Sabah (keselamatan),” katanya.

Pada 12 Julai dilaporkan aset dua anak syarikat Petronas di Azerbaijan dirampas oleh kumpulan Sulu, yang dikatakan menuntut AS$14.92 bilion (RM62.59 bilion) daripada Malaysia.

Langkah itu yang pertama kali dilaporkan adalah sebahagian daripada tindakan undang-undang yang dikemukakan pada 2017 oleh kumpulan Sulu untuk mendapatkan pampasan terhadap tanah di Sabah yang didakwa telah dipajak oleh nenek moyang mereka kepada sebuah syarikat perdagangan British pada 1878.

Semalam, Speaker Dewan Rakyat Tan Sri Azhar Azizan Harun berkata beliau melarang Ahli Parlimen daripada membahaskan isu perundangan merampas aset Malaysia di luar negara oleh pihak mendakwa pewaris kesultanan Sulu, bagi mengelakkan strategi balas Putrajaya terdedah.

Beliau terpaksa menjelaskan keputusannya menolak beberapa usul berkaitan perkara itu diteliti selepas ahli Parlimen pembangkang hari ini menegaskan Speaker telah membuat keputusan yang salah, sehingga mencetuskan kekecohan.

“Mengenai isu sub judice, (Perintah Tetap) 36 (2) menyatakan bahawa tidak boleh disebut apa-apa perkara yang sedang dibincangkan oleh mahkamah jika pengerusi mendapati ia merugikan pihak yang terlibat dalam prosiding undang-undang,” katanya

“Apabila kita bercakap tentang perkara Sulu ini, sudah ada perintah ex-parte di mana kita perlu bayar AS$15 bilion (RM66 bilion). Adakah kita mahu berbincang dan semasa perbincangan ini berlaku, kita tidak akan tahu apa yang akan diperkatakan, dan secara tidak sengaja strategi kerajaan terbongkar dan akan ada kritikan terhadap tindakan yang akan diambil oleh kerajaan,” tambahnya.


Ahli mahukan PKR kembali ke landasan reformasi sebenar: Rafizi

Bekas Ahli Parlimen Pandan Rafizi Ramli menyifatkan kemenangannya merebut jawatan Timbalan Presiden PKR adalah kerana ahli berharap perjuangan parti itu dikembalikan ke landasan reformasi sebenar.

Beliau yang mengatasi pencabarnya Datuk Seri Saifuddin Nasution Ismail pada Pemilihan PKR 2022 berkata tidak pernah ada calon timbalan presiden yang mendapat mandat sebegitu besar dalam sejarah pemilihan parti itu.

“Selain dari undi popular hampir 60 peratus, lebih 80 peratus dari semua cabang di seluruh negara telah meletakkan amanah sebagai Timbalan Presiden kepada saya.

“Saya tahu ia bukanlah sebab anggota akar umbi PKR lebih sukakan saya berbanding Saifuddin. Saya tahu saya hanya seorang anggota biasa yang tidak berjawatan dan saya banyak kelemahan sendiri.

“Anggota akar umbi PKR memberikan mandat sebegitu besar kepada seorang anggota biasa yang tidak berjawatan kerana mereka mahu parti ini kembali kepada landasan reformasi yang membentuk parti,” katanya dalam kenyataan pertama hari ini (23 Mei) setelah keputusan tidak rasmi pemilihan itu dikeluarkan semalam.

Dalam keputusan tidak rasmi dikeluarkan Jawatankuasa Pemilihan PKR (JPP) semalam, Rafizi memperoleh 68,992 undi.

“Saya faham bahawa seperti mana mereka memberi mandat kepada saya, mereka juga boleh menarik mandat itu sekiranya keputusan dan tindak tanduk saya selepas ini tidak mencerminkan aspirasi mereka.

“Begitulah resam dalam ketuanan rakyat yang kita bawa selama ini. Kuasa itu datang dari rakyat dan setiap yang berniat untuk mencebur diri dalam politik wajiblah sentiasa mengingatinya,” katanya.

Beliau turut mengucapkan tahniah kepada ahli PKR yang telah mempamerkan kematangan dalam pemilihan kali ini, dan berharap semua pihak berlapang dada menerima keputusan ahli.

Rafizi turut berterima kasih kepada Saifuddin yang telah mengucapkan tahniah atas kemenangannya sebelum keputusan tidak rasmi dikeluarkan.

“Saya juga akan menguruskan perjumpaan dengan Datuk Seri Anwar Ibrahim pada kadar yang segera untuk memulakan urusan persediaan menghadapi PRU-15,” katanya.


Pahang tarik balik gelaran Datuk Seri Nicky

Sultan Pahang, Al-Sultan Abdullah Ri’ayatuddin Al-Mustafa Billah Shah menitahkan anugerah darjah kebesaran negeri Pahang yang dikurniakan kepada penjenayah yang sedang diburu, Liow Soon Hee atau ‘Datuk Seri Nicky’ ditarik balik dan dibatalkan serta-merta.

Setiausaha Kerajaan Pahang, Datuk Seri Dr Sallehuddin Ishak berkata, Liow sebelum ini dianugerakan Darjah Sri Sultan Ahmad Pahang (SSAP) yang membawa gelaran Datuk Seri.

Dalam satu kenyataan hari ini, turut ditarik gelaran itu ialah seorang lagi individu dipercayai adik kepada Nicky iaitu Liow Wei Loon yang sebelum ini dikurniakan Darjah Indera Mahkota Pahang yang membawa gelaran datuk.

Sallehuddin berkata, kedua-dua individu itu tidak lagi dibenarkan memakai sebarang gelaran dan mereka diarah mengembalikan pingat kebesaran itu kepada Pejabat Setiausaha Kerajaan negeri.

Nicky yang mengetuai kumpulan penjenayah terancang sempat melarikan diri ketika serbuan pasukan khas polis kontinjen Johor di kawasan Setia Walk di Puchong, Selangor.


Kelab komedi ditutup terus, pemilik disenarai hitam daftar perniagaan

Pemilik Kelab Komedi Crackhouse telah disenaraihitamkan seumur hidup daripada mendaftar perniagaan di Kuala Lumpur.

Timbalan Menteri Wilayah Persekutuan Datuk Seri Jalaluddin Alias berkata jawatankuasa pelesenan Dewan Bandaraya Kuala Lumpur (DBKL) bersetuju membatalkan lesen perniagaan kelab komedi itu berkuat kuasa 30 Julai.

“Kami juga memutuskan untuk menyenaraihitamkan pemilik kelab ini daripada mendaftar lesen perniagaan di Kuala Lumpur seumur hidup.

“Ini bermakna dia tidak boleh mendaftar mana-mana perniagaan di Kuala Lumpur walaupun menggunakan nama berbeza (untuk kelab) dan syarikat,” katanya menurut Sinar Harian.

Pada 13 Julai lalu, premis Kelab Komedi Crackhouse di Taman Tun Dr Ismail, Kuala Lumpur, digantung sementara oleh DBKL pada 10 Julai lalu selepas didapati tidak mempunyai permit hiburan dari 2014 hingga 2017 dan hanya mempunyai lesen restoran dan minuman.

Jalaluddin berkata demikian pada sidang media selepas mengetuai operasi bersepadu antara polis, DBKL, Jabatan Imigresen dan Agensi Antidadah Kebangsaan (AADK).

Beliau berkata, beberapa kelab yang dikesan melakukan aktiviti serupa di sekitar ibu kota sedang dipantau rapi.

“Mana-mana perniagaan yang diberi lesen hiburan mesti mengikut peraturan yang ditetapkan.

“Bagi mereka yang melanggar syarat pelesenan tidak akan terlepas daripada tindakan tegas,” katanya.

Pada 13 Julai, sepasangkekasih mendapat kecaman kerana persembahan yang didakwa tidak senonoh di kelab komedi itu dan kemudian memuat naik video berkenaan di media sosial.

Siti Nuramira Abdullah, 26, dan teman lelakinya V Alexander Navin, 38, ditahan dan mereka mengaku tidak bersalah atas tiga pertuduhan di dua mahkamah berasingan.

Siti Nuramira didakwa mengikut Seksyen 298A(1)(a) Kanun Keseksaan kerana menyebabkan ketidakharmonian, perpecahan, atau perasaan permusuhan, kebencian atau niat jahat, atau menjejaskan keharmonian atau perpaduan, atas alasan agama.

Di Mahkamah Sesyen Petaling Jaya, Navin didakwa dengan dua pertuduhan membuat dan berkongsi siaran yang menyakitkan hati di akaun Instagramnya pada 5 Jun dan di akaun YouTubenya pada 16 Jun.

Kedua-dua pertuduhan difailkan mengikut Seksyen 233(1)(a) Akta Komunikasi dan Multimedia 1998.

Pada 22 Julai, pengasas bersama Kelab Komedi Crackhouse Rizal Van Geyzel mengaku tidak bersalah di Mahkamah Sesyen atas tiga pertuduhan menyiarkan kandungan yang menyinggung perasaan di akaun media sosialnya.

Rizal didakwa memuat naik kandungan itu di Facebook, Instagram dan TikToknya masing-masing pada 4, 5 dan 6 Julai dengan niat untuk mengganggu orang lain.

Kandungan itu kemudiannya dilihat di Bahagian Siasatan Jenayah Siber dan Multimedia Jabatan Siasatan Jenayah Komersial Bukit Aman pada 13 Julai.

Rizal didakwa mengikut Seksyen 233(1)(a) Akta Komunikasi dan Multimedia (CMA) 1998, satu kesalahan yang boleh dihukum di bawah Seksyen 233(3) Akta yang sama.

Dia berdepan hukuman denda maksimum RM50,000 atau penjara sehingga setahun dan boleh didenda RM1,000 setiap seorang jika kesalahan itu berterusan selepas sabit kesalahan.


Dewan Rakyat: Banyak kes bankrap berpunca daripada pinjaman peribadi

Pinjaman peribadi adalah punca utama keberhutangan dalam kes kebankrapan di negara ini, iaitu sebanyak 49.22 peratus berbanding jenis pinjaman kewangan yang lain.

Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said berkata pinjaman peribadi itu meliputi pinjaman bercagar atau tidak bercagar dari institusi perbankan, pinjaman peribadi daripada pemberi pinjam wang (money-lender) selain dari institusi perbankan dan ‘friendly-loan’ daripada orang perseorangan, menurut laporan Bernama.

Katanya, selain itu kes kebankrapan melibatkan pinjaman perniagaan pula adalah sebanyak 17.05 peratus, pinjaman perumahan sebanyak 8.28 peratus dan hutang kad kredit sebanyak 6.35 peratus.

“Data dari segi umur pula, statistik bagi tempoh 2019 hingga 2023 menunjukkan golongan dalam lingkungan umur 35-44 tahun didapati paling ramai bankrap iaitu 13,073 orang berbanding individu bawah umur 25 tahun hanya seramai 107 orang, manakala yang berumur 55 tahun ke atas adalah seramai 5,297 orang.

“Berdasarkan jantina pula, golongan lelaki lebih ramai bankrap iaitu 25,104 orang berbanding wanita sebanyak 8,912 orang, selain orang Melayu adalah yang paling ramai bankrap dengan jumlah yang direkodkan seramai 19,791 orang,” katanya.

Beliau berkata demikian ketika menggulung perbahasan Rang Undang-Undang Insolvensi (Pindaan) 2023, sebelum ia diluluskan oleh Dewan Rakyat hari ini selepas ia dibahaskan oleh 18 Ahli Parlimen Kerajaan dan pembangkang.

Terdahulu, pada sesi perbahasan Khoo Poay Tiong (PH-Kota Melaka) meminta penjelasan jenis pinjaman peribadi yang menyebabkan ramai individu jatuh bankrap selain mencadangkan agar kadar bayaran lima hingga tujuh peratus kepada Jabatan Insolvensi Malaysia (MdI) dikaji semula.

Sementara itu, Tan Sri Muhyiddin Yassin (PN-Pagoh) ketika sesi perbahasan membangkitkan tentang statistik kebankrapan melibatkan pecahan kaum yang menyatakan bagi 2019-2023, kaum Melayu mencatatkan kes bankrap tertinggi dengan 58.28 peratus, manakala
Cina (24.96 peratus), India (7.91 peratus) dan lain-lain (8.67 peratus).

Muhyiddin juga mencadangkan supaya kerajaan memberi penekanan kepada usaha membantu individu muflis untuk bangkit dan membina semula ekonomi mereka selain tidak membiarkan status kebankrapan mereka kekal sepanjang hayat.

Rang Undang-Undang Insolvesi (Pindaan) 2023 antara lain memperuntukkan individu bankrap berumur 70 tahun ke atas dan pesakit mental layak dilepaskan melalui pengeluaran sijil Ketua Pengarah Insolvensi (KPI) selain penambahbaikan peruntukan pelepasan automatik.

Dalam pada itu, Azalina berkata individu bankrap seharusnya diberikan peluang kedua untuk membina semula kehidupan dan menyumbang kepada pembangunan ekonomi negara.


Srikandi Bersatu gesa PH-BN tak mansuh Skim Rumah Pertamaku

Naib Ketua Srikandi Bersatu, Datuk Mas Ermieyati Samsudin menggesa kerajaan Pakatan Harapan-Barisan Nasional (PH-BN) tidak memansuhkan Skim Rumah Pertamaku yang masih diperlukan golongan muda.

Ahli Parlimen Masjid Tanah, Melaka itu berkata golongan muda yang baharu mendirikan rumah tangga dengan pendapatan yang terhad akan terkesan untuk membeli rumah pertama sekiranya skim berkenaan dimansuhkan.

“Saya mendapat berita program SRP yang bermula sejak tahun 2011 khabarnya akan dimansuhkan bermula pada 1 April depan. Ia akan memberi kesan golongan muda yang ingin memiliki rumah.

“Saya mengambil contoh sewaktu membeli rumah kali pertama, untuk menyediakan deposit amat sukar memandangkan ketika itu baru bekerja dan mendirikan rumah tangga,” katanya.

22 Mac lalu, media melaporkan skim yang mula diperkenalkan pada 2011 akan dimansuhkan, sekali gus tiada lagi kaedah untuk pembeli rumah pertama memiliki rumah tanpa perlu membayar wang pendahuluan.

Ini bermakna, pembeli rumah pertama selepas ini perlu menyediakan deposit 10 peratus daripada harga hartanah yang ingin dibeli sama seperti pembeli yang lain.

Cagamas Bhd, perbadanan yang bertanggungjawab menguruskan skim berkenaan, menasihatkan pemohon yang berminat untuk mengemukakan permohonan pinjaman atau pembiayaan perumahan di bawah SRP selewat-lewatnya pada 31 Mac ini.

“Cagamas ingin memaklumkan bahawa SRP akan dimansuhkan pada 1 April 2023. Sila kunjungi mana-mana cawangan bank yang mengambil bahagian atau hubungi kami di talian 03-2262 1800 untuk maklumat lanjut,” katanya menerusi satu notis ringkas di laman web perbadanan gadai janji nasional itu.

Mengulas lanjut Mas Ermieyati berkata, walaupun pembeli perlu menyediakan 10 peratus nilai deposit, bagi golongan anak muda dan ibu muda mereka sangat terkesan.

“Saya harap kerajaan dapat mempertimbangkan semula keputusan tersebut supaya menarik semula pembatalan SRP,” katanya lapor Harakah.


Radzi Jidin dilantik semula sebagai Senator Dewan Negara

Menteri Kanan Pendidikan Datuk Dr Radzi Jidin dikekalkan perkhidmatannya sebagai Senator bagi penggal kedua dan akan mengangkat sumpah Ahli Dewan Negara, Isnin ini.

Turut akan mengangkat sumpah ialah Datuk John Ambrose, Datuk Bobbey Ahfang Suan dan seorang lagi ahli yang belum dikenal pasti yang semuanya dari Parti Pribumi Bersatu Malaysia (Bersatu).

Keempat-empat mereka serta beberapa lagi pemimpin politik termasuk daripada UMNO dan PAS menamatkan tempoh perkhidmatan berkuat kuasa hari ini.

Perkara itu disahkan Yang Dipertua Dewan Negara, Tan Sri Rais Yatim sambil memaklumkan setakat ini hanya tiga Ahli Dewan Negara yang diterima untuk dilanjutkan tempoh perkhidmatan dan seorang belum dipastikan.

“Bagi ahli Dewan Negara lain yang habis tempoh bulan ini dan seterusnya, maka ia tamat di situ sahaja kecuali Yang di-Pertuan Agong atau Dewan Undangan Negeri (DUN) membuat pencalonan baharu,” katanya memetik laporan Utusan.

Radzi dilantik sebagai Ahli Dewan Negara pada 17 Julai 2018 sehingga hari ini dan lantikan semula akan berkuat kuasa mulai esok hingga 16 Julai 2024.

Manakala, John Ambrose mula dilantik pada 16 Januari 2018 sehingga 15 Januari 2021 dan lantikan semula pada 16 Januari hingga 15 Januari 2024.

Bobbey Ahfang satu-satunya Ahli Dewan Negara baharu dipilih oleh DUN Sabah dan lantikannya dijadualkan bermula 5 Januari 2021 sehingga 4 Januari 2024, namun tidak dapat dijalankan akibat penggantungan Parlimen.

Mesyuarat khas Dewan Rakyat dijadual 26 Julai ini manakala sidang Dewan Rakyat bagi penggal keempat Parlimen ke-14 dijadual berlangsung selama 15 hari bermula 6 September, namun setakat semalam belum ada tarikh bagi sidang Dewan Negara.


Kes saman serangan seksual, pengikut setia Anwar salahkan Dr M lagi

Seorang pengikut setia Datuk Seri Anwar Ibrahim menyalahkan bekas Perdana Menteri Tun Dr Mahathir sebagai punca timbul satu lagi kes serangan seksual melibatkan bekas stafnya, Muhammed Yusof Rawther.

Ahli Majlis Pimpinan Pusat PKR, Datuk Abdullah Sani Abdul Hamid mengaitkan tuduhan terbaharu yang sedang dihadapi Ketua Pembangkang itu dengan peguam yang sebelum ini adalah pro kepada Dr Mahathir.

“Dikala ketika ini semua tertumpu kepada sosok tubuh Anwar Ibrahim sebagai orang yang paling layak mengambil jawatan Perdana Menteri, kini muncul Yusoff Rawther yang saya percaya telah diupah oleh seseorang untuk menggagalkan usaha berkenaan.

“Yusoff yang sebelum ini diwakili oleh peguam yang pro kepada Mahathir telah membuat ftnah terhadap Anwar dengan tuduhan serangan seksual terhadapnya,” katanya dalam satu kenyataan hari ini.

Semalam, media melaporkan Yusoff bertindak memfailkan tuntutan saman dan mendedahkan beberapa maklumat yang sensitif dalam tuntutannya terhadap Presiden PKR itu.

Dua tahun lalu Yusoff membuat laporan polis terhadap Anwar itu berhubung tuduhan sama, namun kes tersebut digugurkan Peguam Negara era pentadbiran Pakatan Harapan waktu itu, Tommy Thomas.

Abdullah Sani yang mempertahankan bosnya itu mendakwa fitnah sama juga diulangi bagi menyekat kemaraan Anwar yang dikatakan bakal menjadi Perdana Menteri tidak lama lagi.

“Mudah untuk memahami perjalanan fitnah ini melalui sejarah pada garis masa bermula dari tahun 1998. Kerana pengulangan fitnah yang seakan sama telah berjaya membawa Anwar ke penjara. Dan kini 2021, sejarah itu cuba diulang semula. Ini petanda yang cukup kuat bahawa ada pihak yang tidak senang dan menggelupur,” katanya.

Untuk rekod, Anwar setakat ini masih belum mengeluarkan sebarang kenyataan berhubung tuntutan saman daripada bekas stafnya itu dan lebih banyak mengkritik kerajaan ketika ini.

Dalam tuntutan saman tersebut, Yusoff memohon mahkamah mengatakan Anwar itu melakukan serangan seksual, selain gantirugi am, setimpal dan “aggravated damages” yang turut memasukkan kos sesi-sesi terapi yang dihadirinya ketika ini.

“Satu deklarasi bahawa Defendan (Anwar) telah melakukan atau memperlakukan serangan seksual dan/ atau beberapa perbuatan menceroboh ke atas diri Plaintif pada 2.10.2018 dan bahawa Plaintif adalah berhak untuk mendapatkan perlindungan di bawah undang-undang selaras dengan Perkara 8 Perlembagaan Persekutuan, tanpa mengambil kira status Defendan,” kata pernyataan tuntutan relief yang dikemukakan itu.

Terdapat sembilan tuntutan semuanya daripada Yusoff terhadap Anwar, selain menuntut ganti rugi khas RM180 setiap sesi terapi dan yang masih terakru.

Yusoff, yang merupakan cucu kepada aktivis pengguna terkemuka SM Mohamed Idris, berkata dia diperkenalkan kepada Anwar ketika pemimpin PKR itu melawat rumah arwah datuknya di Pulau Pinang pada 2 September 2019, kurang dari empat bulan selepas beliau dikurniakan pengampunan diraja bagi sabitan kes liwat.

Yusoff berkata sepanjang pertemuan tersebut, Anwar memberikan sebuah iPhone untuk dimasukkan butiran kontak, dan menawarkan peluang kerja dengan beliau.

“Kira-kira 20 minit selepas Defendan beredar dari kediaman Plaintif, Defendan telah menghantar servis pesanan ringkas (SMS) meminta Plaintif untuk menghubunginya melalui WhatsApp,” kata pernyataan saman tersebut.

Yusoff kemudian berkata mereka berdua mula berkomunikasi melalui aplikasi WhatsApp,dan kandungan penuh perbualan mereka akan didedahkan dalam perbicaraan.

Yusoff yang bekerja di pejabat banglo Anwar di Bukit Gasing, Petaling Jaya, di mana dia turut diberikan tempat tinggal, berkata dia tidak pernah menerima surat rasmi pelantikan namun diarahkan untuk mendapatkan sebarang tugasan melalui ketua kakitangan Abdul Rahman @ Abdul Manaf bin Abdullah.


983 kes baharu semalam libatkan penerima vaksin dos penggalak

Jangkitan Covid-19 di seluruh negara dalam tempoh 24 jam semalam (Ahad, 5 Jun 2022) turun sedikit kepada 1,358 kes berbanding 1,591 kes yang direkodkan pada Sabtu.

Jumlah itu menjadikan kumulatif positif sejak Januari 2020 hingga semalam mencecah 4,514,989 kes, termasuk 37,161 kes import.

Daripada jumlah itu, 983 kes melibatkan individu yang telah menerima dos penggalak vaksin Covid-19, penerima dua dos (260 kes); individu tidak divaksinasi (98 kes); dan 17 kes melibatkan penerima belum lengkap vaksinasi.

Seramai 1,620 pesakit dilaporkan sembuh semalam, menjadikan kumulatif kes pulih sebanyak 4,457,118 pesakit.

Sehingga semalam sebanyak 22,183 kes masih aktif, termasuk 21,232 pesakit yang menjalani kuarantin di rumah; 21 ditempatkan di PKRC; 904 dirawat di hospital; dan 26 dimasukkan ke unit rawatan rapi, dengan 12 daripadanya memerlukan alat bantuan pernafasan.

Mengikut data laman sesawang CovidNOW, dalam tempoh minggu ini kumpulan umur 18 hingga 29 tahun paling ramai dijangkiti Covid-19 iaitu membabitkan 2,643 kes, diikuti 2,614 kes (kumpulan usia 30 hingga 39 tahun).

Sebanyak 1,890 kes lagi membabitkan individu berusia 40 hingga 49 tahun; 50 hingga 59 tahun (1,066 kes); 12 hingga 17 tahun (938 kes); 60 hingga 69 tahun (567 kes); 5 hingga 11 tahun (557 kes); 0 hingga 4 tahun (341 kes); 70 hingga 79 tahun (292 kes); dan 80 tahun ke atas (122 kes).

Berikut adalah kes baharu setiap negeri semalam dan jumlah kumulatif positif sejak Januari 2020:

Sementara itu, Kementerian Kesihatan (KKM) turut memaklumkan hanya dua pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Sejak Mac 2020 hingga semalam, 35,688 kes kematian dilaporkan di Malaysia akibat Covid-19, termasuk 7,562 kes BID.

Dua kematian yang dilaporkan semalam membabitkan masing-masing satu di Sarawak (BID), dan Selangor.

Data CovidNOW juga menunjukkan pesakit berusia 50 hingga 59 tahun paling ramai meninggal dunia dalam tempoh seminggu lalu iaitu seramai enam orang, diikuti lima kes (60-69 tahun); masing-masing empat kes (70-79 tahun dan 80 tahun ke atas); dan masing-masing dua kes (18-39, 30-39, dan 40-49 tahun).


Kes Shahrir tak isytihar RM1 juta dibicara di Mahkamah Tinggi

Kes Tan Sri Shahrir Ab Samad menerima wang RM1 juta daripada bekas Perdana Menteri Datuk Seri Najib Razak tetapi gagal diisytihar kepada Lembaga Hasil Dalam Negeri (LHDN) akan dibicarakan di Mahkamah Tinggi.

Keputusan tersebut diputuskan Hakim Mohamed Zaini Mazlan membenarkan permohonan Shahrir, 71, untuk memindahkan kesnya dari Mahkamah Sesyen ke Mahkamah Tinggi.

Peguam Syahrul Syazwan Salehin berkata mahkamah memutuskan demikian atas alasan proses perbicaraan akan menjadi lebih cepat sekiranya didengar di Mahkamah Tinggi kerana terdapat isu perlembagaan yang akan dibangkitkan oleh pihak pembelaan.

“Bagi tujuan keseragaman, mahkamah juga mengambil pengiktirafan kehakiman bahawa kes terhadap Tan Sri Shahrir adalah mirip dengan kes peguam Tan Sri Muhammad Shafee Abdullah (berkaitan LHDN) dan kes itu telah dipindahkan ke Mahkamah Tinggi tanpa bantahan daripada timbalan pendakwa raya, oleh itu perlu adanya keseragaman,” kata peguam itu lapor Bernama.

Beliau berkata demikian ketika dihubungi pemberita selepas prosiding pendengaran permohonan itu secara dalam talian (aplikasi Zoom) hari ini, yang turut disertai peguam Datuk Firoz Hussein Ahmad Jamaluddin, Datuk Syed Faisal Al-Edross dan Tan Sri Dzulkifli Ahmad serta Timbalan Pendakwa Raya Natrah Fareha Rahmat dan Mohd Afif Ali.

Perbicaraan kes itu sepatutnya berlangsung di hadapan Hakim Mahkamah Sesyen Azura Alwi pada 29 dan 30 Jun ini.

Sementara itu, Syahrul Syazwan berkata pihaknya akan menunggu notis dari Mahkamah Tinggi mengenai tarikh perbicaraan baharu dan sebutan kes.

“Kami juga akan memaklumkan keputusan hari ini kepada Mahkamah Sesyen melalui surat,” kata peguam itu.

Shahrir memfailkan permohonan untuk memindahkan kesnya dari Mahkamah Sesyen ke Mahkamah Tinggi pada 23 Mac lepas.

Pada 20 Jan 2020, Shahrir dituduh melibatkan diri dalam pengubahan wang haram dengan cara tidak melaporkan pendapatan sebenar dalam Borang Nyata Cukai Pendapatan bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan yang diterima daripada Najib berjumlah RM1 juta melalui sekeping cek AmIslamic Bank Berhad bertarikh 27 Nov 2013.

Cek itu kemudiannya dimasukkan ke dalam akaun Public Islamic Bank milik tertuduh pada 28 Nov 2013.

Oleh itu, Shahrir didakwa telah melibatkan diri secara langsung dalam transaksi yang melibatkan hasil daripada sesuatu aktiviti haram dan dituduh melakukan kesalahan di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014.

Pertuduhan dikemukakan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman denda tidak melebihi RM5 juta atau penjara maksimum lima tahun atau kedua-duanya jika sabit kesalahan.


528 PATI lari dari depot Imigresen, enam maut ketika lintas jalan

Ratusan pendatang asing tanpa izin (PATI) yang ditahan di Depot Imigresen Sementara Relau di Bandar Baharu, Kedah melarikan diri awal pagi tadi, namun kebanyakannya berjaya ditangkap semula.

Enam daripadanya meninggal dunia jam 6.50 pagi ketika melintas jalan di Kilometer 168 Lebuh Raya Utara Selatan menghala selatan, di Jawi, Pulau Pinang.

Kejadian itu dikatakan berlaku kira-kira jam 4 pagi dengan polis mengesahkan menerima maklumat pada jam 4.20 sebelum melancarkan gerakan memburu PATI terbabit.

Difahamkan seramai 528 daripada 664 tahanan Depot Imigresen Sementara, Sungai Bakap, Pulau Pinang yang ditempatkan sementara di depot Jalan Relau Bandar Baharu, termasuk wanita dan kanak-kanak telah melarikan diri.

Susulan itu, Bilik Gerakan Ibu Pejabat Daerah (IPD) Seberang Perai Selatan mengeluarkan hebahan bagi mencegah sebrang kejadian yang tidak diingini daripada berlaku.

Pihak Imigresen juga sudah memaklumkan kepada IPD Bandar Baharu untuk tindakan susulan kerana kawasan berkenaan di bawah pentadbiran Kedah.

Operasi menahan semula semua tahanan dilakukan Imigresen dengan bantuan IPD Bandar Baharu dan IPD Seberang Perai Selatan.

Hingga kini, dimaklumkan lebih separuh tahanan yang terlepas dapat ditahan semula dengan operasi mengesan PATI yang masih bebas masih dilakukan pihak berkuasa.

Sidang media berhubung kejadian itu dijangka dibuat Ketua Pengarah Imigresen, Datuk Seri Khairul Dzaimee Daud pagi ini.

Pendatang asing yang melarikan diri dari Depot Imigresen Sementara Relau di Bandar Baharu, Kedah, ditangkap semula di sekitar lebuh raya, pagi tadi.

Dalam kenyataan awalnya, Jabatan Imigresen Malaysia (JIM) memaklumkan 528 tahanan etnik Rohingya melarikan diri dari depot berkenaan jam 4.30 pagi tadi.

“Mereka melarikan diri setelah memecahkan pintu blok dan grill penghadang. Pegawai-pegawai bertugas telah mengaktifkan prosedur operasi standard (SOP) dengan menghubungi polis dan agensi berkaitan bagi mendapatkan bantuan.

“Gerakan mencari dan menangkap tahanan yang lari sedang giat dijalankan dengan kerjasama dari polis, RELA dan orang ramai.

“Sehingga jam 10 pagi ini seramai 362 tahanan telah berjaya ditangkap semula. Gerakan mencari baki tahanan yang lain sedang diteruskan.

“Orang ramai yang mempunyai maklumat tentang keberadaan tahanan yang lari ini dipohon supaya memaklumkan kepada pihak JIM atau polis,” kata kenyataan itu.

Sementara itu, Ketua Polis Pulau Pinang Datuk Mohd Shuhaily Mohd Zain berkata pihaknya berjaya menahan semula 229 PATI etnik Rohingya yang melarikan diri di kawasan Kilometer 168 Lebuh Raya Utara Selatan menghala selatan.

Katanya, seramai 88 orang lagi ditahan oleh penduduk kampung dan Jabatan Imigresen di kawasan tidak jauh dari depot itu.

“Polis Pulau Pinang membantu mengesan 205 orang tahanan lagi terdiri daripada kanak-kanak hingga warga emas dipercayai masuk ke negeri itu untuk melarikan diri,” katanya.

Depot Imigresen Sementara Relau di Bandar Baharu, Kedah, dipecahkan sebelum ratusan pendatang asing tanpa izin, termasuk wanita dan kanak-kanak melarikan diri.


PM hanya ambil kira pandangan parti sendiri, bukan pandangan bersama: PAS

Pandangan UMNO lebih menjadi keutamaan Perdana Menteri Datuk Seri Ismail Sabri Yaakob dan tidak mengambilkira pandangan bersama parti lain dalam kerajaan.

Ketua Pemuda PAS, Ahmad Fadhli Shaari menyifatkan Ismail Sabri yang juga Naib Presiden UMNO itu hanya memikirkan kepentingan partinya dalam melaksanakan dasar penting kerajaan, ia termasuk berhubung isu pembubaran Parlimen.

“Perdana Menteri baru-baru ini sudah mengumumkan kerjasama dengan parti pembangkang melalui Memorandum Persefahaman (MoU) tamat pada 31 Julai lalu .

“Beliau juga menyebut perkara itu (penamatan kerjasama dengan pembangkang) adalah isyarat daripada kepemimpinan parti yang disampaikan kepadanya.

“Ertinya, Perdana Menteri mengambil kira pandangan partinya sendiri untuk melaksanakan dasar penting termasuk dalam soal pembubaran Parlimen dan bukan pandangan bersama PN termasuk PAS, yang mana kita hormati haknya sebagai Perdana Menteri apabila menjadikan pandangan UMNO sebagai keutamaan,” katanya dipetik laporan media.

Fadhli terdahulu merasmikan Muktamar Dewan Pemuda PAS Pulau Pinang kali ke-42 di Pusat Pengajian Darul Hadis, di Tasek Gelugor hari ini.

Ahli Parlimen Pasir Mas itu juga berkata PAS beranggapan pilihan raya umum ke-15 (PRU-15) belum sesuai diadakan kerana negara baharu sahaja beralih ke Fasa Peralihan Endemik.

“Kita berharap PRU diadakan pada akhir penggal kerana pada masa ini dilihat kurang sesuai memandangkan kita baharu sahaja keluar daripada masalah Covid-19 yang kita dapat lihat rakyat masih menderita dan bergelut untuk bangkit dalam suasana ekonomi cukup mencabar.

“Bagaimanapun, mengambil kira tekanan hebat dihadapi Perdana Menteri ketika ini, PAS tidak mempunyai masalah jika PRU diadakan kerana kita bersiap sedia dari semasa ke semasa,” katanya.

Dalam pada itu, Fadhli berkata, PAS mempunyai pelan B sekiranya UMNO masih lagi tidak berminat untuk menjalin apa-apa persefahaman dengan parti itu khususnya melalui Muafakat Nasional (MN).

“Melalui ucapan terkini Presiden UMNO, Datuk Seri Ahmad Zahid Hamidi yang menyatakan bahawa permuafakatan antara kedua-dua parti hanya boleh dilakukan selepas PRU-15 jelas menunjukkan tidak akan ada sebarang permuafakatan buat masa ini.

“Dalam hal ini, walaupun PAS masih berusaha untuk menjalinkan persefahaman atau rundingan (dengan UMNO) tetapi kita tetap bersedia untuk ‘the worst case scenario’ (berdepan situasi terburuk) jika tiada sebarang perundingan berlaku.

“Tapi, kalau ada perundingan atau persetujuan, itu lebih baik kerana ia akan memberi lebih tekanan kepada Pakatan Harapan (PH). Bagaimanapun, jika tiada apa-apa persetujuan pun kita tidak ada masalah dan kita akan terus juga menghadapi PRU-15,” katanya lagi.


Australia beli 300,000 pil Molnupiravir untuk rawatan Covid-19

Australia akan membeli lebih 300,000 kapsul ubat antivirus, Molnupiravir, keluaran Merck & Co kerana kes di semua wilayah negara itu sedang melonjak, terutama di Victoria yang mencatatkan rekod jangkitan harian tertinggi sejak Mac tahun lalu.

Menurut pakar, Molnupiravir digelar sebagai ‘ubat ajaib’ kerana ianya dikatakan mampu mengurangkan kadar kemasukan ke hospital dan kematian akibat Covid-19.

Perdana Menteri, Scott Morrison berkata ubat itu adalah salah satu cara negara berkenaan untuk memberi rawatan dan membolehkan rakyat Australia hidup bersama virus.

“Australia akan membeli 300,000 ubat itu jika Pentadbiran Barang Terapi (TGA) Australia meluluskannya,” kata ketika negara itu merancang membuka semula sekatan antarabangsanya bulan depan kepada warganegara dan penduduk tetap yang lengkap divaksin.

Molnupiravir perlu diambil sebanyak 10 biji dengan pengambilan dua kali sehari selama lima hari berturut-turut oleh pesakit dewasa.

Ubat ini dijangka boleh digunakan di Australia bermula awal tahun depan sekiranya diluluskan dan Merck & Co turut merancang untuk mengeluarkan 10 juta ubat itu akhir tahun ini, kata Morrison.

Selain itu, Korea Selatan, Thailand, Taiwan dan Malaysia juga bercadang membeli ubat itu, manakala Filipina dalam proses menjalankan percubaan terhadap pil tersebut.

Sehingga kini, Australia masih meneruskan program vaksinasi di seluruh bandarnya seperti Sydney dan Melbourne serta Canberra.

Sehingga hari ini, lebih 80 peratus daripada populasi dewasa di negara itu sudah melengkapkan dos pertama suntikan vaksin.

Wilayah Victoria hari ini melaporkan 1,763 kes baharu Covid-19, melebihi rekod tertinggi harian pada Sabtu lalu sebanyak 1,488 kes ketika rancangan pembukaan semula wilayah itu dijangka akan dilaksanakan apabila kadar vaksinasi populasi dewasa mencapai 70 peratus dari sekarang 53 peratus, menjelang akhir Oktober ini.

Ketua Menteri baharu New South Wales, Dominic Perrottet memaklumkan bermula 11 Oktober ini, negeri itu akan menamatkan sekatan setelah hampir 70 peratus daripada penduduknya yang berumur 16 tahun ke atas sudah divaksin sepenuhnya.

Jangkitan harian di wilayah itu menurun ke tahap terendah dalam tempoh tujung minggu dan hari ini hanya terdapat 608 kes baharu Covid-19 dan majoritinya dikesan di Sydney serta tujuh kematian baharu dilaporkan. – Agensi


Penghantaran bahan api ke Gaza juga disekat Israel

Pihak berkuasa Israel meneruskan tekanan terhadap penduduk Palestin, terbaharu pemerintah Zionis itu mengenakan sekatan penghantaran bahan api ke stesen janakuasa Gaza, kata Raed Fattouh, Ketua Jawatankuasa Koordinasi untuk kemasukan barang di Semenanjung Gaza.

Menurut laporan Agensi Berita Sputnik, sekatan tersebut melanggar perjanjian awal selepas Israel dikatakan memberi lampu hijau untuk penghantaran bahan api yang dibeli dari Qatar ke Gaza, yang mengalami kekurangan tenaga elektrik terutamanya dengan konflik Israel-Palestin terus meruncing.

“Pihak berkuasa Israel hari ini tidak membenarkan pengangkutan bahan api untuk loji janakuasa di Semenanjung Gaza melalui pusat pemeriksaan Kerem Shalom,” kata Fattouh kepada Sputnik.

Menurut laporan media pada Isnin, syarikat pengedaran elektrik di Gaza dijangka kehabisan bahan api dalam dua hingga tiga hari lagi, selain pertempuran dan serangan udara yang telah merosakkan talian penghantaran tenaga.

Banyak kediaman di Semenanjung Gaza hanya mendapat tenaga elektrik selama beberapa jam kerana sekatan di pusat pemeriksaan Kerem Shalom menghalang penghantaran bahan api itu ke Gaza.


3,000 anggota polis bertugas pada hari penamaan calon PRN Johor

Kira-kira 3,000 anggota dan pegawai polis akan ditugaskan pada hari penamaan calon Pilihan Raya Negeri (PRN) Johor pada Sabtu depan bagi memastikan proses berkenaan berjalan lancar.

Ketua Polis Johor Datuk Kamarul Zaman Mamat berkata pihaknya akan menambah anggota ketika tempoh berkempen mengikut keperluan, menurut laporan Bernama.

“Semua pihak diminta mematuhi peraturan dan mengikuti nasihat serta arahan yang diberikan pasukan polis yang bertugas supaya ketenteraman awam sentiasa terpelihara,” katanya kepada pemberita selepas program Dialog Ketua Polis Johor bersama Warga Felda Tenggaroh di Tanjung Leman di sini hari ini.

Suruhanjaya Pilihan Raya (SPR) menetapkan tarikh pengundian PRN Johor pada 12 Mac manakala 8 Mac ditetapkan untuk pengundian awal.

Dalam perkembangan lain, Kamarul Zaman berkata 58 individu disyaki terlibat dalam penyalahgunaan dadah ditahan dalam Op Tapis yang dijalankan bersama Agensi Anti Dadah Kebangsaan (AADK) Mersing di sekitar Felda Tenggaroh di sini.

“Dalam operasi selama dua hari berakhir semalam, kebanyakan mereka terdiri daripada generasi kedua dan ketiga FELDA, disyaki mengambil dadah jenis syabu atau ‘Ice’ dan hasil siasatan kita mendapati terdapat penagih tegar dan juga penagih baharu,” katanya.

Menurutnya polis juga mengesan kegiatan penagih dadah yang mencuri kelapa sawit berikutan kenaikan harga komoditi itu bagi membeli dadah.


Kita akan susahkan kumpulan antivaksin, kata Menteri Kesihatan

Menteri Kesihatan, Khairy Jamaluddin dengan tegas memberi amaran kepada kumpulan antivaksin bahawa mereka tidak akan menikmati apa-apa kelonggaran sebagaimana diberikan kepada individu lengkap divaksin.

Ketegasan beliau dinyatakan apabila memberi peringatan:

“Kita akan menyusahkan hidup kumpulan antivaksin supaya mereka berterusan tidak dibenarkan menikmati apa-apa kelonggaran seperti individu lengkap vaksinasi.”

“Ia mungkin agak kasar tetapi pendekatan kita juga adalah untuk ‘menyusahkan’ hidup mereka yang memilih untuk tidak divaksin.”

Kenyataan beliau seiring dengan syarat ditetapkan Majlis Keselamatan Negara (MKN) yang menetapkan semua kelonggaran, terutama untuk merentas negeri bertemu sanak saudara, hanya khusus untuk individu lengkap divaksin.

Menurutnya walaupun kerajaan tidak mewajibkan pengambilan pelalian itu dan memperkenalkan peraturan khusus mengenainya, tetapi undang-undang sektorial lain boleh digunakan.

“Ini kerana anda sendiri memilih untuk tidak divaksin, melainkan anda tidak boleh menerimanya atas faktor kesihatan dan dikecualikan dalam aplikasi MySejahtera. Bagaimanpun, jika sebaliknya, memang kami akan susahkan hidup anda,” katanya pada sidang media selepas pelancaran Majlis Perasmian Kursus Infarksi Myokardial Kebangsaan Ke-11 (NAMIC) 2021 di ibu negara, hari ini.

Khairy berkata, pelaksanaan undang-undang sektoral itu akan membabitkan keseluruhan sektor perkhidmatan awam, selain akan diperluas kepada sektor swasta.

Katanya, keputusan itu dimuktamadkan susulan kebimbangan ibu bapa yang mahu menghantar anak mereka ke sekolah tetapi terdapat segelintir golongan pendidik enggan divaksin.

“Sebab itu apabila kita bincang, ia tidak boleh fokus kepada sektor pendidikan tetapi mestilah untuk keseluruhan perkhidmatan awam. Kini Ketua Pengarah Perkhidmatan Awam sudah keluarkan pekeliling yang mewajibkan penjawat awam divaksinasi, menjelang November ini.

“Kita juga akan wajibkan undang-undang sektoral kepada sektor swasta. Justeru, syarikat perlu ada undang-undang sendiri yang menyatakan semua kakitangan perlu lengkap divaksinasi jika mahu bekerja,” katanya.

Khairy juga berkata, kumpulan antivaksin atau melengahkan pengambilan pelalian itu mungkin diwajibkan menjalani saringan Kit Ujian Rapid Antigen (RTK-Ag) air lur secara mingguan.

Bagaimanapun, katanya, perbelanjaan bagi menjalani saringan itu tidak akan ditanggung kerajaan, sebaliknya perlu dibiayai sepenuhnya individu terbabit.

Ketika ini, golongan belum menerima vaksin tidak dibenarkan makan di restoran mahu pun memasuki pusat beli-belah, selain dijangka lebih banyak batasan akan ditetapkan kemudian.

“Perincian mengenai perkara ini akan diumumkan ketika pelancaran Strategi Saringan Kebangsaan yang dijadualkan berlangsung minggu depan. Anda memilih untuk tidak divaksin, jadi kita akan pastikan anda menjalani saringan berkala yang perlu ditanggung sendiri,” katanya.


Lantikan semula Azam ‘memalukan’ akar umbi PH

Lanjutan kontrak Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki ‘memalukan’ bagi segelintir pemimpin akar umbi Pakatan Harapan (PH) terutama mereka yang lantang mendesaknya meletak jawatan sebelum ini.

Pemimpin bahagian yang enggan dinamakan menyifatkan lanjutan kontrak itu bertentangan pembaharuan dijanjikan PH.

“Sebelum kami mengambil alih kerajaan, kami habis-habisan mahu memastikan Azam meletak jawatan. Jadi lanjutan kontrak ini amat mengecewakan.

“Terasa seolah-olah apa yang kami perjuangkan dan bantah di jalanan seperti tidak bererti. Kami juga agak malu kerana menggalakkan pembaharuan tetapi pemimpin gabungan kami (merujuk Perdana Menteri, Datuk Seri Anwar Ibrahim) memutuskan untuk mengekalkan Azam,” kata pemimpin DAP Selangor itu, lapor FMT.

Sementara seorang lagi pemimpin akar umbi di Johor pula mengimbau ucapan Timbalan Presiden PKR, Rafizi Ramli ketika berkempen pada PRU-15 lalu yang berdegar-degar mahu ‘mengejar’ Azam sekiranya PH berkuasa.

“Janji seperti itu antara sebab rakyat undi kami. Saya tidak lihat orang ramai dapat mempercayai kami pada masa depan,” katanya.

Katanya lagi, kegagalan PH memenuhi pembaharuan dijanjikan menunjukkan gabungan itu tiada beza dengan lawannya.

Sebelum ini Anwar mempertahankan keputusannya melanjutkan kontrak Azam setahun lagi susulan berpuas hati dengan prestasinya dan sikapnya yang menjalankan tugas serta siasatan tanpa mengira puak atau parti.

Media melaporkan pelantikan semula Azam mendapat perkenan oleh Yang di-Pertuan Agong Sultan Abdullah Sultan Ahmad Shah berkuat kuasa 12 Mei lalu.

Azam menjawat sebagai Ketua Pesuruhjaya SPRM pada 9 Mei 2020 lalu bagi menggantikan Latheefa Koya yang mengambil keputusan memendekkan kontrak perkhidmatannya.

Semasa menjadi pembangkang, PH lantang membidas Azam dan juga mengadakan perhimpunan jalanan bersejarah yang dianjurkan oleh Jawatankuasa Tangkap Azam Baki pada 22 Januari tahun lalu susulan kontroversi pemilikan saham Azam.

PH juga menuntut Azam ditangkap dengan serta-merta oleh agensi penguat kuasa, proses undang-undang ke atas beliau bermula dengan segera dan SPRM dirombak serta diletakkan di bawah Parlimen.

Malah Rafizi semasa ceramah kempen politik juga berjanji untuk mencari Azam selepas PRU-15 untuk mendakwanya, bagaimanapun sebaliknya yang berlaku apabila kontraknya pula disambung semula.


Radzi persoal janji Anwar nak atasi kos sara hidup dalam dua minggu

Ahli Parlimen Perikatan Nasional Putrajaya, Datuk Dr Radzi Jidin menuntut janji kerajaan Pakatan Harapan-Barisan Nasional (PH-BN) untuk mencari jalan menyelesaikan berkaitan peningkatan kos sara hidup yang membebankan rakyat.

“Jika kita ingat sewaktu peringkat awal YB Tambun (Anwar Ibrahim) menjadi perdana menteri, beliau menyebut memberi tempoh dua minggu untuk sediakan kertas kerja bagi menangani isu kos sara hidup rakyat.

“Sekarang dah lebih berminggu-minggu dan kita tidak melihat apakah satu pendekatan yang tuntas dalam menangani isu ini,” katanya ketika membahaskan titah Yang di-Pertuan Agong, lapor FMT.

Radzi turut menegur gabungan PH diketuai Anwar kerana memberi tanggapan semasa tempoh berkempen untuk PRU15 bahawa isu kos sara hidup “mudah diselesaikan”.

“Jadi mengapakah sampai hari ini, tidak ada sebarang tindakan yang menyeluruh diambil berkaitan hal ini?” soalnya.

Pada 27 November lalu, Anwar berkata beliau memberi tempoh dua minggu kepada kementerian dan agensi berkaitan untuk menganalisis dan membincangkan subsidi disasarkan untuk rakyat.

Anwar berkata, keutamaan adalah untuk meringankan beban rakyat terutama mereka yang berpendapatan rendah memandangkan kenaikan harga barang dan kos sara hidup

Menurutnya, sebaik sahaja Jemaah Menteri dibentuk, menteri berkaitan akan berbincang berkenaan data yang didapati bersama pegawai mereka dan agensi bawah bidang kuasa sebelum membentangkan keputusan kepada Kabinet.


Juruaudit bebas dilantik siasat kejadian runtuh pembinaan lebuhraya : LLP

Audit keselamatan akan dijalankan oleh juruaudit bebas yang bakal dilantik oleh pengendali pembinaan lebuhraya, Projek Lintasan Kota Holdings Sdn Bhd (Prolintas) dan Lebuhraya Bertingkat Sungai Besi-Ulu Kelang (SUKE) bagi mengenalpasti punca insiden runtuhan di tapak.

Perkara tersebut diumumkan Lembaga Lebuhraya Malaysia (LLM) yang mengatakan akan menyiasat punca kejadian yang berlaku 22 Mac baru-baru ini sehingga menyebabkan kematian.

“Pelantikan juruaudit bebas ini adalah prosedur operasi standard (SOP) apabila berlaku kejadian luar jangka di semua tapak pembinaan lebuh raya.

“Kesemua syarikat pemaju projek lebuh raya adalah bertanggungjawab untuk memastikan semua kontraktor dan subkontraktor mematuhi peraturan dan prosedur kerja yang ditetapkan,” kata kenyataan itu.

Selain lantikan juruaudit ini, siasatan juga akan melibatkan Lembaga Pembangunan Industri Pembinaan (CIDB) serta Jabatan Keselamatan dan Kesihatan Pekerjaan (JKKP).

Menurut LLM lagi, arahan dikeluarkan kepada semua syarikat konsesi yang terlibat dalam projek lebuh raya dalam pembinaan supaya melaksanakan pemeriksaan keselamatan terperinci menerusi juruaudit bebas.

Selain itu, LLM diarahkan Menteri Kanan Kerja Raya Datuk Seri Fadillah Yusof agar memastikan kesemua syarikat konsesi melaksanakan pemeriksaan terperinci di semua kawasan pembinaan yang berisiko tinggi terhadap keselamatan pengguna jalan raya, orang awam dan pekerja pembinaan.

Sementara itu, pemandu lori yang cuai hingga menyebabkan bongkah konkrit terjatuh dari sebuah lori di lorong tengah Jalan Lingkaran Tengah 2 (MRR2) selepas Hillview menghala ke Ampang hari ini telah dikenakan tindakan saman.

Ketua Polis Daerah Ampang Jaya ACP Mohammed Farouk Eshak berkata insiden pada kira-kira 7 pagi itu telah menyebabkan laluan trafik sesak di kawasan tersebut.

Prolintas dalam kenyataan sebelum ini menjelaskan insiden yang tular dalam media sosial itu tidak ada kaitan dengan pembinaan SUKE.


‘Jawab segera surat tawaran haji’

Lembaga Tabung Haji (TH) menggesa 31,600 bakal haji supaya segera menjawab surat tawaran haji bagi musim 1444H/2023M yang dikeluarkan kepada mereka, bermula 22 Mac lepas.

Pengarah Eksekutif Haji Datuk Seri Syed Saleh Syed Abdul Rahman berkata, Tabung Haji memohon kerjasama semua bakal haji tahun ini untuk memberi jawapan.

“Pihak kami memohon kerjasama semua bakal haji tahun ini untuk menjawab sama ada setuju atau tidak untuk menerima tawaran haji tahun ini dalam masa tujuh hari bekerja dari tarikh surat berkenaan.

“Bakal haji Malaysia boleh melayari www.thijari.com.my dan memuat turun aplikasi ThiJARI untuk menyemak serta menjawab tawaran haji yang telah dikeluarkan,” katanya menerusi kenyataan hari ini.

Menurutnya semua bakal haji terpilih perlu mencukupkan wang mengikut jumlah bayaran haji yang tertera dalam surat tawaran di akaun TH serta mendapatkan Buku Rekod Rawatan di mana-mana cawangan TH berhampiran bagi membolehkan pemeriksaan kesihatan dilakukan.

“Pemeriksaan kesihatan boleh dilakukan di hospital, klinik kerajaan atau swasta yang diiktiraf Kementerian Kesihatan dan semua bakal haji diwajibkan lulus pemeriksaan kesihatan bagi memperoleh visa haji sebagaimana yang ditetapkan oleh kerajaan Arab Saudi.

“Setelah selesai pemeriksaan kesihatan, semua bakal haji diminta untuk menghantar jawapan surat tawaran haji, buku rekod rawatan dan pasport antarabangsa ke mana-mana pejabat cawangan TH yang berhampiran,” katanya.

Untuk maklumat lebih lanjut mengenai perkhidmatan TH, boleh layari www.tabunghaji.gov.my atau hubungi Tabung Haji Contact Centre (THCC) menerusi talian 03-6207 1919.


8 cabang perlu jalankan undi semula, keputusan pemilihan PKR ditangguh

Pengundian fizikal semula Pemilihan PKR 2022 bagi lapan cabang di empat negeri akan dilaksanakan sebelum akhir bulan ini dan keputusan tidak rasmi pemilihan parti hanya akan diketahui selepas proses pengundian itu.

Pengerusi Jawatankuasa Pemilihan Parti (JPP) Dr Zaliha Mustafa berkata pihaknya belum memuktamadkan tarikh bagi pengundian semula di lapan cabang yang melibatkan cabang Gua Musang, Pengkalan Chepa, Bachok, Ketereh dan Tumpat di Kelantan, Dungun (Terengganu), Hulu Selangor (Selangor) dan Padang Serai (Kedah), menurut laporan Bernama.

Beliau berkata pengundian semula di lapan cabang tersebut disebabkan beberapa masalah termasuk masalah teknikal yang berlaku ketika pengundian fizikal.

“Kita juga menerima bantahan di beberapa cabang dan JPP sedang membincang serta menilai semua bantahan tersebut. Jika terpaksa membuat pengundian semula, kami akan lakukan juga secara serentak dengan pengundian lapan cabang tersebut,” katanya.

Justeru itu, beliau berkata keputusan tidak rasmi pemilihan parti berusia 23 tahun yang dijadualkan untuk dipaparkan di laman web rasmi PKR pada hari ini terpaksa ditangguhkan dan ia hanya akan diketahui dalam tempoh 24 jam selepas proses pengundian semula cabang-cabang berkenaan.

Sebelum ini, dilaporkan lima cabang di Kelantan, Dungun dan Padang Serai telah mengalami masalah teknikal ketika pengundian fizikal manakala cabang Hulu Selangor terpaksa ditangguhkan berikutan peralatan logistik seperti kerusi dan meja tidak disediakan.

Sementara itu, Dr Zaliha memaklumkan sebanyak 57 daripada keseluruhan 222 cabang telah menang tanpa bertanding bagi semua jawatan peringkat cabang pada Pemilihan PKR 2022.

Katanya sebanyak 12.22 peratus iaitu 136,629 ahli PKR telah mengundi dalam pemilihan parti setakat semalam, termasuk 76,932 yang mengundi secara dalam talian sejak 18 Mei sehingga 20 Mei.

Seramai 1,118,423 ahli PKR layak mengundi pada Pemilihan PKR 2022 yang menyaksikan seramai 11,282 calon merebut pelbagai jawatan di peringkat pusat, cabang dan sayapnya.

Pencalonan bagi 20 jawatan Majlis Pimpinan Pusat (MPP), Majlis Pimpinan Angkatan Muda Keadilan Pusat (MPAMK) dan Ahli Majlis Wanita Keadilan Pusat (MPWP) dijadualkan pada 28 Mei.

Pengumuman rasmi calon yang menang jawatan pada Pemilihan PKR 2022 akan diumumkan pada 25 Jun depan sempena Kongres Nasional Tahunan Keadilan, manakala bagi ketua wanita dan ketua AMK akan diumumkan pada 24 Jun, pada kongres tahunan masing-masing.


Saksi dedah MoU projek terowong tak nyata ia dibuat tender terbuka

Seorang saksi kes rasuah projek pembinaan jalan utama dan terowong di Pulau Pinang membabitkan Lim Guan Eng mendedahkan dua perjanjian persefahaman (MoU) ditandatangani di antara kerajaan negeri dengan Beijing Urban Construction Group Sdn Bhd (BUCG) sekitar 2011, tidak menyatakan projek itu dibuat melalui tender terbuka.

Saksi tersebut yang juga bekas Exco Kerajaan Negeri Datuk Lim Hock Seng, 73, berkata semasa Mesyuarat Majlis Kerajaan (MMK) negeri pada 27 April 2011 terdapat catitan menyatakan bahawa, bekas Ketua Menteri Pulau Pinang menyatakan ada tender terbuka berhubung projek itu sebelum beliau pergi ke China.

Namun, sebaliknya hasil semakan MoU tersebut tidak menyatakan projek itu dibuat melalui tender terbuka.

Menurut Hock Seng, selepas MoU dimeterai projek itu diberikan kepada Consortium Zenith Bejing Urban Construction Group Sdn Bhd (CZBUCG), yang merupakan syarikat usaha sama dengan BUCG.

Beliau berkata demikian ketika pemeriksaan semula oleh Timbalan Pendakwa Raya Wan Shaharuddin Wan Ladin di Mahkamah Sesyen, pada hari keenam perbicaraan kes rasuah Guan Eng yang berdepan empat pertuduhan dalam projek tersebut.

Saksi pendakwaan ketiga itu berkata, beliau kemudian bertemu dengan Datuk Zarul Ahmad Mohd Zulkifli yang ketika itu Pengarah Urusan CZBUCG, dan memaklumkan pertemuan mereka kepada MMK negeri.

“MMK negeri yang dipengerusikan oleh Guan Eng, kemudian mengarahkan satu kertas kerja cadangan projek terowong dasar laut dan jalan-jalan utama di negeri itu, dikemukakan untuk pertimbangan,” katanya.

Sebelum ini dalam penyataan saksinya, Hock Seng memberitahu mahkamah bahawa Iklan Pre-Qualification (Prakelayakan), berhubung tender projek itu melalui laman web Kerajaan Negeri dibuat pada 11 Nov 2011, manakala iklan melalui akhbar tempatan dibuat 15 Nov 2011.

Hock Seng berkata, lapan syarikat berjaya melepasi syarat prakelayakan iaitu China State Construction Engineering Corporation Ltd & VST Cemerlang Sdn Bhd, Setia Precast Sdn Bhd, ECK Construction Sdn Bhd, Gamuda Berhad, Zambina Wawasan Sdn Bhd, IJM-CRGL Joint Ventures, Consortium Zenith BUCG Juteras & Sri Tinggi JV dan WCT Daewoo Joint Ventures.

Bagaimanapun, CZBUCG telah dilantik bagi menjalankan projek pembinaan jalan utama dan terowong di negeri itu, kerana syarikat berkenaan mendapat ‘markah tertinggi’ bagi keseluruhan penilaian teknikal dan kewangan.

Mengikut pertuduhan pindaan pertama, Guan Eng, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta, dengan membantu syarikat milik Zarul Ahmad dilantik bagi melaksanakan Projek Pembinaan Jalan-Jalan Utama dan Terowong di Pulau Pinang, yang bernilai RM6,341,383,702.

Beliau didakwa melakukan perbuatan itu antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Guan Eng dituduh meminta suapan 10 peratus daripada keuntungan yang akan diperoleh daripada Zarul sebagai upah, bagi membantu syarikat milik ahli perniagaan itu dilantik untuk projek sama, dan perbuatan itu didakwa dilakukan berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Ahli Parlimen Bagan itu juga berdepan dua pertuduhan menyebabkan dua lot tanah milik Kerajaan Negeri Pulau Pinang bernilai RM208.8 juta, dilupuskan kepada syarikat pemaju berkaitan projek terowong dasar laut di negeri tersebut, yang didakwa dilakukan di Pejabat Tanah dan Galian Negeri Pulau Pinang, Komtar pada 17 Feb 2015 dan 22 Mac 2017.

Perbicaraan di hadapan Hakim Azura Alwi bersambung esok.


Pengikut Anwar tak puas hati tuduhan Rafizi, nafi cuba ubah keputusan

Susulan tuduhan dibuat oleh Timbalan Presiden PKR baharu, Rafizi Ramli menyebabkan seorang pengikut tegar Datuk Seri Anwar Ibrahim tidak berpuas hati dengan tohmahan dilempar kepadanya.

Farhash Wafa Salvador Rizal Mubarak, bekas pembantu Presiden PKR menyangkal tuduhan Rafizi kononnya ada kumpulan cuba menuntut audit digital bagi memastikan dirinya tidak disahkan sebagai Timbalan Presiden.

“Laporan dan aduan terhadap kepincangan yang berlaku dalam pemilihan parti telah dibuat oleh ratusan anggota dan calon-calon atas keputusan yang dilihat tidak munasabah. Usaha untuk menegakkan ketelusan dan keadilan ini bukanlah usaha saya seorang.

“Sejak dari awal telah wujud persoalan tentang keberadaan syarikat pengendali aplikasi mudah-alih Adil yang digunapakai untuk pengundian atas talian (PAT) dalam pemilihan parti kali ini, di mana individu-individu yang terlibat terkait rapat dengan dirinya dan gerakan Ayuh Malaysia,” katanya dalam kenyataan.

Rafizi awal hari ini mengecam segelintir pemimpin yang kalah pada pemilihan parti itu baru-baru ini dengan memetik nama Farhash.

“Saya telah menjelaskan secara dalaman pandangan saya bahawa motif sesetengah pihak seperti Farhash Wafa Salvador Rizal Mubarak terus mempersoalkan pemilihan parti adalah serampang dua mata, iaitu:

“Pertama, untuk cuba mengubah keputusan supaya saya dan beberapa orang lain yang menang bersama saya tidak disahkan oleh Kongres Nasional.

“Kedua, untuk membina persepsi kononnya kemenangan saya dengan jurang yang besar ialah disebabkan manipulasi besar-besaran,” kata Rafizi.

Bagaimanapun, Farhash mempertahankan dakwaannya dengan berkata terdapat bukti yang jelas proses pemilihan dan pengiraan undi yang dilakukan secara rahsia terbuka kepada manipulasi dan penipuan akibat dari itu dan ia sepatutnya ditolak oleh parti dari awal lagi, namun dibiarkan.

Katanya, tuntutan pihaknya seperti juga apa yang parti telah perjuangkan dalam gerakan menuntut pilihan raya yang bersih, telus dan adil berjaya memastikan sekurang-kurangnya pengiraan undi dalam pilihan raya umum dan negeri dilakukan secara telus, di hadapan ramai saksi, supaya tidak berlaku manipulasi.

“Tetapi agak pelik apabila Rafizi kini mempersoalkan, malah mengkritik dengan melemparkan fitnah ke atas tuntutan kami untuk ketelusan dijamin dengan semua undi, termasuk undi atas talian dibuat pengiraan semula di hadapan saksi, bukan secara rahsia seperti yang telah dilakukan.

“Jika benar segala formula dan kaji selidik yang dilakukan Rafizi seperti dinyatakannya, dia sendiri harus berlaku telus dan memastikan bahawa dia dan pasukannya tidak menang dengan cara yang tidak betul,” katanya.

Untuk rekod, lebih dari 122,000 anggota parti dari 147,000 yang mendaftar untuk mengundi, telah memilih untuk mengundi di atas talian menggunakan aplikasi Adil.

Rafizi hari ini diisytihar secara rasminya sebagai Timbalan Presiden PKR yang baharu menewaskan Datuk Seri Saifuddin Nasution Ismail dalam pemilihan parti.


Jepun adakan PRU pada 31 Okt, bubar Parlimen

Pilihan raya umum Jepun bakal diadakan pada 31 Okt selepas Parlimen negara ini dibubarkan pada Khamis, lapor Agensi Berita Xinhua.

Penggal empat tahun Ahli Parlimen Dewan Rakyat tamat pada 21 Okt.

Dalam era selepas perang, buat kali pertama pilihan raya umum Jepun diadakan selepas tempoh penggal berakhir. Tempoh masa antara pembubaran Parlimen dan hari pengundian juga adalah yang paling singkat.

Pada 29 Sept lepas Fumio Kishida memenangi pemilihan presiden Parti Demokratik Liberal (LDP) dan dipilih menjadi perdana menteri baharu pada 4 Okt.

Kishida mahu mendapatkan lebih banyak sokongan daripada rakyat pada pilihan raya umum kali ini menerusi dasarnya untuk memulihkan ekonomi yang terjejas akibat pandemik dan memperkasa tindak balas Covid-19.

Beliau berkata pakej ekonomi bernilai “puluhan trilion yen” sedang disiapkan untuk membantu rakyat dan perniagaan yang terjejas akibat COVID-19.

Dalam ucapan sulungnya sebagai perdana menteri, Kishida berikrar untuk mencapai pertumbuhan ekonomi negara dan mengagihkan semula hasil kejayaan itu untuk mewujudkan kelas pertengahan yang lebih kuat.

Namun, baru-baru ini beliau menegaskan Jepun perlu merealisasikan pertumbuhan ekonomi terlebih dahulu sebelum mengagihkan semula kekayaan.

Menurut tinjauan Kyodo News, rating sokongan terhadap Kabinet Kishida sebanyak 55.7 peratus.

Ikrar Kishida untuk mengurangkan jurang kekayaan agak diragui selepas beliau menyatakan untuk menangguhkan rancangannya mempertimbangkan menaikkan kadar cukai keuntungan modal.

Sementara itu, Party Constitutional Democratic Japan (CDPJ) menegaskan bahawa Jepun tidak dapat mencapai pertumbuhan ekonomi dan pengurangan kemiskinan kecuali masalah pengagihan semula kekayaan diatasi terlebih dahulu.

Parti itu berikar akan meningkatkan cukai individu yang kaya dan syarikat besar sambil meringankan beban isi rumah berpendapatan rendah dan sederhana.

CDPJ telah meminta menurunkan cukai penggunaan dari 10 peratus kepada lima peratus dan pengecualian cukai kepada mereka yang memperoleh kurang 10 juta yen (US$88,063,05) setiap tahun.


Kapal kargo terbabas, hadang laluan di Terusan Suez

Pemilik sebuah kapal kargo berukuran bagaikan pencakar langit yang melintasi Terusan Suez di Mesir meminta maaf atas insiden yang menyebabkan pengiriman global, termasuk minyak mentah tertangguh.

Shoei Kisen hari ini memohon maaf menyebabkan ‘kebimbangan luar biasa’ selepas kapal kargonya yang melalui terusan itu terbabas dan menghalang laluan perkapalan di kawasan itu. Terusan Suez adalah antara laluan perkapalan paling sibuk di dunia.

Agensi berita melaporkan MV Ever Given – kapal yang didaftarkan di Panama dan membawa kargo antara Asia dan Eropah – terbabas dan melanggar tebing terusan buatan itu.

Masih belum jelas bila halangan itu dapat dialihkan, namun laporan menyebut sekurang-kurangnya 150 kapal menunggu untuk menggunakan Terusan Suez, kata penyelia perkhidmatan terusan itu, Leth Agencies.

“Kami sangat menyesal kerana menyebabkan kebimbangan luar biasa terhadap kapal-kapal yang dalam perjalanan atau menjadualkan perjalanan di Terusan Suez,” kata Shoei Kisen dalam satu kenyataan hari ini.

Difahamkan, syarikat perkapalan itu sedang bekerjasama dengan pihak lain, termasuk pihak berkuasa tempatan bagi mengalihkan kapal kargo yang terbabas itu, tetapi operasi yang dilakukan dikatakan sangat sukar.

Sementara itu, pihak berkuasa Terusan Suez berkata, operasi mengalihkan kapal kargo yang terbabas itu sedang dilakukan dan trafik di kawasan berkenaan digantung sementara. – Agensi

Gambar yang diedarkan oleh pihak berkuasa menunjukkan MV Ever Given (Evergreen) terbabas dan menghalang semua lalu lintas melintasi perairan Terusan Suez di Mesir. Foto kredit Suez Canal Authority


Sebab Muhyiddin kurang buat sidang media lepas mesyuarat Kabinet

Perdana Menteri Ke-10 menjadikan sidang media selepas mesyuarat Kabinet sebagai satu SOP baharu. Ini satu amalan baik yang menunjukkan keterbukaan kerajaan.

Cuma ada pihak yang membandingkannya dengan pentadbiran dahulu yang tidak menjadikan sidang media selepas mesyuarat Kabinet sebagai satu amalan. Seolahnya pentadbiran dahulu tidak terbuka.

Dia begini. Setiap Perdana Menteri ada cara masing-masing dalam gaya kepimpinan dan pengurusan, termasuk pengurusan media. Ada sebab-sebab tertentu mengapa mereka bertindak begitu.

Saya tidak boleh komen mengenai pentadbiran PM yang lain. Tetapi semasa Tan Sri Muhyiddin menjadi PM-8, antara tugas saya sebagai Ketua Setiausaha Sulit pada ketika itu ialah menyelaras hal-hal berkaitan mesyuarat Kabinet.

Mesyuarat mingguan Kabinet (atau istilah rasminya Mesyuarat Jemaah Menteri) diadakan pada setiap hari Rabu. Kecuali ketika Parlimen bersidang, mesyuarat diadakan pada hari Jumaat.

Pada hari Isnin, semua kertas yang hendak dibentangkan dalam mesyuarat Kabinet sampai di atas meja saya. Kertas-kertas ini dikelaskan sebagai “RAHSIA” yang tertakluk kepada Akta Rahsia Rasmi.

Ada juga kertas yang dihantar kemudian sebagai “late paper” atau kertas lewat yang memerlukan kelulusan Perdana Menteri terlebih dahulu sebelum dibentangkan dalam mesyuarat Kabinet.

Ada dua jenis kertas yang dibentangkan iaitu (i) Memorandum Jemaah Menteri (MJM) yang memerlukan keputusan Kabinet dan (ii) Nota Jemaah Menteri (NJM) yang tidak memerlukan keputusan Kabinet. Kabinet hanya dikehendaki mengambil maklum sahaja kandungan kertas tersebut.

Antara perkara yang dibawa dalam bentuk MJM ialah dasar-dasar baharu kerajaan, rang undang-undang yang hendak dibentangkan di Parlimen, kontrak atau perjanjian kerajaan, bantuan untuk rakyat dan perkara-perkara lain yang memerlukan keputusan Kabinet.

Sementara perkara-perkara yang hendak dimaklumkan sahaja kepada Kabinet seperti hasil lawatan Menteri ke luar negara, penganjuran persidangan-persidangan antarabangsa, penerimaan perwakilan negara asing ke Malaysia dan lain-lain perkara yang tidak memerlukan keputusan Kabinet dibawa dalam bentuk NJM.

Semua kertas ini disediakan oleh kementerian yang berkaitan dan dibentangkan oleh Menteri masing-masing dalam mesyuarat Kabinet.
Kebanyakan kertas yang dibawa ke mesyuarat Kabinet mengandungi hal-hal yang berkaitan dengan day-to-day running of the government atau hal ehwal pentadbiran harian kerajaan. Tidak semua kertas ini mempunyai “news value”.

Kecuali jika ia melibatkan keputusan-keputusan penting yang berkaitan dengan kebajikan rakyat seperti pemberian bantuan tunai langsung (direct cash transfer), moratorium pinjaman bank, bantuan untuk perniagaan, subsidi dan lain-lain, maka perkara-perkara ini mesti diumumkan kepada rakyat.

Jika terdapat kertas-kertas sebegini, saya akan memaklumkan kepada Setiausaha Akhbar untuk menyediakan deraf kenyataan untuk diumumkan oleh Tan Sri Muhyiddin. Kenyataan ini disediakan oleh kementerian yang berkaitan, bukan oleh Pejabat Perdana Menteri.

Kenapa?

Kerana ia berkaitan dengan dasar, data dan fakta yang hanya diketahui oleh kementerian yang berkaitan. Contohnya, jika ia melibatkan pemberian Bantuan Prihatin Nasional, hanya Kementerian Kewangan yang mempunyai maklumat dan data mengenai jumlah penerima, jumlah peruntukan, kriteria penerima, syarat-syarat kelayakan, kaedah penyaluran dan lain-lain.

Jadi, adalah penting deraf kenyataan mengenainya disediakan dan disemak oleh Kementerian Kewangan terlebih dahulu sebelum diumumkan oleh Perdana Menteri.

Setelah Kabinet membuat keputusan, barulah pengumuman dibuat. Sebelum itu, Tan Sri Muhyiddin akan meneliti teks pengumuman baris demi baris untuk memastikan apa yang diumumkan adalah selari dengan keputusan Kabinet. Kadang-kadang ada juga ketikanya Kabinet membuat keputusan yang berbeza daripada apa yang dicadangkan oleh Kementerian.

Sebagai sebahagian daripada “best practice” kami di PMO pada ketika itu, teks akhir pengumuman mesti mendapat “sign-off” daripada Ketua Setiauaha Kementerian atau Menteri yang berkaitan. Biasanya Tan Sri sendiri akan bertanya samada teks itu telah disemak oleh pihak kementerian atau Menteri.

Tidak pernah pengumuman dibuat secara off-the-cuff. Ini untuk mengelakkan kesilapan. Lebih-lebih lagi apa yang keluar dari mulut Perdana Menteri adalah dasar yang tidak boleh ditarik balik. Jika ditarik balik, atau tersilap fakta, maka itu akan menampakkan kelemahan kerajaan.

Atas sebab inilah, Tan Sri Muhyiddin tidak mengadakan sidang media secara off-the-cuff setiap kali selepas mesyuarat Kabinet. Jika ada perkara-perkara penting yang hendak diumumkan kepada rakyat, pengumuman akan dibuat secara langsung di televisyen. Rakyat akan diberitahu jam berapa pengumuman akan dibuat.

Setelah diumumkan, teks pengumuman akan diedarkan kepada media dan dihebahkan melalui media sosial. Selain mendengar pengumuman di televisyen, rakyat juga boleh membaca teks pengumuman tersebut yang mengandungi banyak maklumat dan penjelasan yang molek diketahui oleh rakyat.

Namun, saya akui oleh kerana Tan Sri Muhyiddin memimpin negara ketika pandemik, peluang untuk bertemu wartawan agak terhad. Beliau bukan tidak suka atau tidak mahu menjawab soalan wartawan.

Wartawan yang membuat liputan sidang media Tan Sri Muhyiddin tahu bagaimana cara beliau menjawab soalan-soalan wartawan. Amat jarang sekali beliau menjawab secara ringkas atau mengambil pendekatan evasive (mengelak) daripada menjawab soalan. Beliau akan menjawab setiap soalan secara jelas, terperinci dan objektif.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Usaha untuk ekstradisi Jho Low dari China dilakukan: Pengarang buku

Malaysia dikatakan sedang mengadakan rundingan dengan China bagi mengekstradisi ahli perniagaan dalam buruan Low Taek Jho atau lebih dikenali sebagai Jho Low, yang dikatakan membantu penyelewengan berbilion ringgit dana 1Malaysia Development Berhad (1MDB).

Pengarang bersama buku “Billion Dollar Whale” yang mengisahkan saga 1MDB, Bradley Hope, memetik sumber berkata bahawa rancangan itu sedang dibincangkan oleh kerajaan berikutan lawatan Perdana Menteri, Datuk Seri Anwar Ibrahim ke China, bulan lalu.

Hope dalam laman web khusus untuk menjejaki Jho Low di sebalik skandal berbilion dolar itu, berkata perkembangan berkenaan adalah sesuatu yang besar, menarik dan menandakan berakhirnya jalan cerita utama skandal itu.

Katanya, rancangan itu akan mengekstradisi Jho Low ke Malaysia dan membebaskan China daripada dakwaan terbabit dalam perjanjian dengan ahli perniagaan itu untuk menutup skandal 1MDB.

Hope yang memetik sumber, berkata Jho Low menjadi “liabiliti terburuk” kepada China selepas bekas Perdana Menteri, Datuk Seri Najib Razak kalah dalam Pilihan Raya Umum 2018.

“Sumber turut mendakwa bahawa perjanjian itu akan membolehkan Malaysia menerima semua wang yang dicuri daripada 1MDB bersama aset lain yang dikaitkan dengan dana kekayaan negara.

“Ini adalah perjanjian yang perlu kendalikan dengan bijaksana dan mencabar untuk diselesaikan. Saya membayangkan bahawa kedua-dua pihak (Malaysia dan China) ingin perkara ini menjadi pengumuman yang positif,” katanya.

Jho Low, yang turut didakwa di Malaysia dan Amerika Syarikat (AS) membabitkan skandal 1MDB, dipercayai berada di Macau, yang mana China menafikan menyembunyikan pelarian itu.

Bulan lalu, beliau dihukum penjara 10 tahun secara absentia oleh Mahkamah Kuwait atas pertuduhan pengubahan wang haram.

Tahun lalu, Ketua Polis Negara, Tan Sri Acryl Sani Abdullah Sani mengulangi komitmen beliau untuk memburu Jho Low dan membawanya pulang bagi menghadapi tuduhan dikenakan terhadap ahli perniagaan berkenaan.

Najib kini menjalani hukuman 12 tahun penjara setelah disabitkan dengan kesalahan berkaitan dana SRC International Sdn Bhd, anak syarikat 1MDB.


Fahmi sahkan portal TV Pertiwi yang disekat sedang berdepan siasatan

Portal berita TV Pertiwi yang tidak boleh diakses pengguna baru-baru ini disahkan sedang berdepan siasatan pihak berkuasa, menurut Fahmi Fadzil.

Menteri Komunikasi dan Digital mengesahkan terdapat siasatan terhadap TV Pertiwi yang tidak boleh diakses selepas laporan pihak media, bagaimanapun beliau tidak boleh memberikan sebarang komen memandangkan siasatan sedang berjalan.

“Jadi saya akan teliti perkara ini, sekiranya perlu kita minta SKMM (Suruhanjaya Komunikasi dan Multimedia) beri penjelasan, tetapi sekiranya ada aspek penyiasatan, kita tidak akan masuk campur dan memberikan komen berlebihan,” katanya dipetik laporan Utusan Malaysia semalam.

Portal tersebut disiasat pihak polis dan SKMM ketika ini, menurut Fahmi lagi.

TV Pertiwi menjadi portal terbaharu yang masuk dalam senarai sekatan selepas beberapa laman berita yang tidak cenderung kepada kerajaan dihalang aksesnya daripada untuk dilayari sebelum ini, lapor MalaysiaNow.

Dalam satu kenyataan, TV Pertiwi, yang pakar dalam program bual bicara hal ehwal semasa, menyelar sekatan terbaharu itu, sambil menyifatkannya sebagai detik hitam dalam pentadbiran kerajaan Perdana Menteri Anwar Ibrahim meskipun seriang melaungkan kebebasan media dan kebebasan bersuara.

“TV Pertiwi menggesa pihak kerajaan khususnya Kementerian Komunikasi dan Digital serta SKMM menjelaskan perkara ini selain nyatakan ‘kesalahan’ yang telah dilakukan portal berita ini,” kata Ketua Pegawai Operasinya, Mohd Firdaus Salleh Hudin.

Semakan menunjukkan bahawa URL tvpertiwi.com.my tidak boleh diakses, sebaliknya notis oleh SKMM memaklumkan pelawat bahawa laman sesawang tersebut telah disekat.

Pada Jun lalu, Fahmi juga diserang selepas portal berita MalaysiaNow disekat.

Bulan lalu, sebuah lagi laman sesawang hal ehwal semasa, UtusanTV, yang dikendalikan oleh bekas kakitangan syarikat media Utusan Melayu yang kini ditutup, turut disekat.

SKMM, pengawal selia internet negara, masih belum memberikan sebarang penjelasan berhubung sekatan tersebut.

Fahmi sebaliknya menafikan telah memberi sebarang arahan kepada SKMM untuk menyekat mana-mana laman sesawang, sambil menambah bahawa agensi itu mempunyai kuasa untuk melakukan sekatan secara terus.